qundao/data-zh-poetry huggingface dataset:
始兴王墓碑歌
作者：钱大昕
朝代：清
体裁：古风

始兴王，民之爹，荆楚思公泪常堕。始兴王，宗之英，孜孜为善梁閒平。三桥凤度功初成，大封同气华鄂荣。惟王最小乃英特，分陜蚤领江陵兵。寇恂河内立根本，王尊东郡亲荷畚。嘉禾九穗生邴洲，共羡循良出宗衮。阿六爱钱标紫黄，师行洛口奔傽偟。若使始兴作元帅，何至巾帼遗萧娘。黄城村前朔风紧，一枝玉树悲先陨。丰碑屃赑尚宛然，不到园林作石笋。贝生笔札徐公文，斑駮依稀月掩云。金石未收德甫录，丘墟难认故王坟。咫尺安成碑亦在，摩挲没字徒心痗。不如审定此千言，付与高斋学士采。
姚少师祠
作者：钱大昕
朝代：清

㶁㶁泉流槛外分，披缁入定戒香熏。空登北郭诗人社，难上西山老佛坟。好杀共知和尚误，著书赖有故交焚。依然病虎形容在，曾否声名直半文。
学士桥
作者：钱大昕
朝代：清
体裁：七言绝句

背郭一湾春水活，临湖尽日远峰描。它年倘卜杭州住，记占清波学士桥。
安义村行
作者：钱大昕
朝代：清
体裁：五言律诗

有树村皆秀，依山水便清。沙冈排箬笠，田陌划棋枰。寒意江南缓，冬前半月晴。元规尘不到，自在客中行。
宋徽宗画龙歌
作者：钱大昕
朝代：清
体裁：古风

画龙古今谁妙手，前有僧繇后所翁。宣和道君亦能事，游戏落笔侔神工。空斋歘忽风雨晦，粉墨黮黕吐光怪。阴云合沓迷高穹，震电崩腾惊下界。一龙夭矫胡髯垂，遥空隐见鳞之而。神物变化意飞动，丰隆列缺相追随。左方题识更潇洒，瘦金小字兼行楷。兴云喷雾岂有心，欲吸长江济四海。我闻汴都全盛初，太清楼阁收图书。关仝董羽妙迹在，至尊清暇时临摹。榛蓬花花日月促，瞥眼菀枯如转毂。五国城头塞马嘶，真龙终受泥沙辱。吁嗟乎尺幅丹青千载传，乌号去杳竟谁攀。一从曲洧南归后，寂寞龙颜想像閒。
宏恩寺
作者：钱大昕
朝代：清
体裁：五言律诗

侵晨投豆店，便道访桑门。排闼群峰入，当街杂树繁。法王犹守律，慈氏不言恩。强与安名字，谁将公案论。
宗阳宫·其一
作者：钱大昕
朝代：清
体裁：七言绝句

宿世漫传钱具美，今生巳胜李从嘉。金炉一触知天意，此座当归蓺祖家。
宗阳宫·其二
作者：钱大昕
朝代：清
体裁：七言绝句

恬憺希夷性自然，高居德寿俨神仙。中年便释苍生担，安富尊荣又卅年。
定州道中
作者：钱大昕
朝代：清
体裁：七言律诗

形胜居然控赵燕，中山故国暂停鞭。行来明月清风店，恰称轻云细雨天。杨柳青浓围近郭，黍麻绿润长平田。太行西北遥环拥，千里苍茫一气连。
定州道中·其一
作者：钱大昕
朝代：清
体裁：七言绝句

寂历荒寒古渡头，空林败叶落飕飕。何人领略萧森意，明月清风过定州。
定州道中·其三
作者：钱大昕
朝代：清
体裁：七言绝句

雪浪斋中秀色参，松醪自酿最清甘。八州作督如春梦，又见孤臣到海南。
定州道中·其二
作者：钱大昕
朝代：清
体裁：七言绝句

昭陵茧𥿄久无存，响榻临模互考论。肥瘦纷纷辨真赝，空依定武作儿孙。
宜兴道中
作者：钱大昕
朝代：清

连村姜庶足安居，罨画溪光画不如。两岸绿阴微雨后，半帘花韵试茶初。遥山叠髻晴铺絮，隔浦鸣榔夜打鱼。阳羡买田曾有约，沈吟此地十年余。
宜兴道中
作者：钱大昕
朝代：清
体裁：七言律诗

连村姜蔗足安居，罨画溪光画不如。两岸绿阴微雨后，半帘花韵试茶初。遥山叠髻晴铺絮，隔浦鸣榔夜打鱼。阳羡买田曾有约，沈吟此地十年馀。
宝刀行送龚梧生同年之官黔中
作者：钱大昕
朝代：清
体裁：古风

宝刀千金淬鸊鹈，丈夫出门万里携。四更月黑白虹出，眼中贝玉真如泥。三刀佐郡才小试，百鍊平生成利器。生苗买犊相劝耕，循吏于今见龚遂。
宝成寺观元人所凿麻曷葛刺佛石像次药耘韵
作者：钱大昕
朝代：清
体裁：古风

世閒何人最慈悲，调御丈夫号悉达。若云惨毒可度世，何异活人用野葛。世尊皮肉舍勿吝，普济众生如救渴。云何番僧作变相，却塑魔王唤菩萨。祝釐漫说朵儿禅，梵语或讹马吃剌。累累髑髅悬胸前，吮血磨牙澹生活。旁观缩舌增怖恐，错认鬼母劫儿钵。我闻黑神起北方，提兵南下助式遏。当时君臣各膜拜，受戒皈依意恻怛。涿鹿之北全宁南，六时供养求解脱。此像镌从至治年，石不能言也涂抹。供羊羊果害人不，帝师义堕气巳夺。
宝石山次韵药耘
作者：钱大昕
朝代：清
体裁：古风

岧峣出城西，卓立千花塔。雷峰俨弟罤，雁行不相杂。晓迎暾光射，暮受云气纳。盘石踞其颠，呀如门半𨵵。山高风自凉，匪秋亦飒飒。二分垂在外，侧足敢轻踏。遥闻钟磬声，隔岭相应荅。天然好图画，可惜付村衲。安得买山资，结茅安木榻。澹沱高士湖，一日绕一匝。传闻宝正年，制书可摹拓。千搜竟何有，前路碧藓合。
客有言苏味道不当昌其后者赋此解之
作者：钱大昕
朝代：清
体裁：七言绝句

四时鬼朴换匆匆，罗织争誇告密工。此际模棱巳难得，不矜獬豸触邪功。
家中牡丹
作者：钱大昕
朝代：清
体裁：七言绝句

暮春三日到临安，颇恨寻春后牡丹。那识故园迟半月，天香犹是待人看。
宿万年庵用壁閒吴文恪韵
作者：钱大昕
朝代：清
体裁：五言律诗

琴筑鸣幽涧，听来不厌喧。钟声和月远，木叶受风翻。奥旷疑天设，清凉即佛恩。安心何日竟，我欲问桑门。
宿华顶寺·其一
作者：钱大昕
朝代：清
体裁：七言绝句

一昔安居旅梦清，梦中犹是御风行。老僧不设莲花漏，自有山禽夜打更。
宿华顶寺·其三
作者：钱大昕
朝代：清
体裁：七言绝句

纸阁绳床土木骸，本无一物惹尘埃。故知白鸟趋炎客，不到清凉佛地来。
宿华顶寺·其二
作者：钱大昕
朝代：清
体裁：七言绝句

竹瘦藤枯古石斜，白云留护法王家。深山气候元来别，五月初开芍药花。
宿华顶寺·其四
作者：钱大昕
朝代：清
体裁：七言绝句

眼食山光耳食泉，青云为佩月为船。人閒此福轻消受，要抵黄金肘后悬。
宿国清寺
作者：钱大昕
朝代：清
体裁：七言律诗

出城数里便清奇，初地开堂智者师。当而峰知十回向，低头树习四威仪。三乘禅教元无二，一宿津梁自不疲。闻说寒山诗偈妙，春来飞锡去何之。
宿州城外
作者：钱大昕
朝代：清
体裁：古风

符离城边大道直，名隶江南实淮北。今秋河水溢茅城，水及半扉屋攲仄。禾黍盈畴不一收，曳杖村氓面犹墨。朅来潦尽水转清，往往空潭涵碧色。凫鹥拍拍城东西，渔子承梁网九罭。行人不识居者艰，翻爱烟波渺无极。
宿方广寺·其一
作者：钱大昕
朝代：清
体裁：七言绝句

万壑噌吰作意鸣，大音终古不亏成。老夫错道倾盆雨，自起推窗看月明。
宿方广寺·其三
作者：钱大昕
朝代：清
体裁：七言绝句

老去江郎百念灰，谁能掷地赋天台。石梁石涧寻常境，虚费河东八记才。
宿方广寺·其二
作者：钱大昕
朝代：清
体裁：七言绝句

宴坐虹梁两足尊，眼前万叠水澜翻。何须更荅文殊问，此是如来不二门。
宿武峡关驿舍壁閒见香树先生山行诗追次其韵
作者：钱大昕
朝代：清
体裁：古风

好山如良朋，不速亦既觏。洪厓与浮邱，拱揖列左右。初从南奖入，平远一波皱。渐进乃益佳，缭曲往而复。一峰閒一峰，青翠若相斗。水边俛啄鹤，云外孤飞鹫。石骨藏不露，自矜肥胜瘦。密树覆肩胛，清泉任肤腠。村居俨桃源，水竹绕前后。中通南北邮，旁置双只堠。舍馆得我所，此乐敢多又。前途闻更奇，灵秘不予囿。讽咏文端诗，名与斯山寿。继声病未能，孤负东南秀。
宿迁
作者：钱大昕
朝代：清
体裁：七言律诗

左挟中河右大河，弹丸小邑地无多。长风送客过淮浦，轻舫沿流学楚歌。畚土丁夫勤版筑，算缗关吏恣喧诃。拊循彫攰良非易，传语当官政草苛。
宿迁道中
作者：钱大昕
朝代：清
体裁：五言律诗

近水田多下，依冈径半荒。人贫愁旱潦，地小束堤防。老屋苫为瓦，终年麦作粮。草嫌淮北陋，千里亦同乡。
寄内
作者：钱大昕
朝代：清
体裁：五言律诗

徐淑偏工病，潘仁未定居。艰难千里别，迢递八行书。巳负餔糜约，能禁愁鬓疏。相思应最苦，酒醒梦回初。
寄楚南诸同好·其一
作者：钱大昕
朝代：清
体裁：七言律诗

乘传曾游七泽濆，三秋气候似春分。晓山出雾皆成浪，晚树和烟半作云。引路松杉存古干，涉江兰茝有奇芬。举头岳麓遥相望，恨未摩挲北海文。
寄楚南诸同好·其二
作者：钱大昕
朝代：清
体裁：七言律诗

冠盖追陪恰四旬，芝兰臭味倍情亲。旧游回首谭三泖，古碣留心访九真。太守风流怀郑监，文坛派别说吴均。清风店上重相忆，落月依稀入梦频。
寄蔡丹徒蛟门
作者：钱大昕
朝代：清
体裁：七言律诗

湖海诗名鲍谢间，鸣琴剧县识清颜。才高正要盘根试，心远还同姑射閒。人道循声追两汉，天教词客领三山。幕中况有朱龄石，手荅函书力未孱。
寄邵高二秀才
作者：钱大昕
朝代：清
体裁：七言律诗

寥寥旅雁尚南征，每对西风百感生。孤客途穷还卧病，天涯知已苦关情。持竿雨后思高凤，种圃城东羡邵平。何日一樽重话旧，夜窗挑尽短长檠。
寄题山谷寺
作者：钱大昕
朝代：清
体裁：七言律诗

梦游山谷巳多年，咫尺真源又邈然。诗慕涪翁全未似，衣传三祖想无缘。瞑牛石上蹄痕印，洗墨池头绀影圆。输与嘉禾老学士，扶筇到处有新篇。
寄题雪浪石用东坡韵
作者：钱大昕
朝代：清
体裁：七言律诗

弹涡空复说登州，那似云根涌急流。四面空嵌衔石骨，一拳凹凸激潮头。玲珑明月怀中贮，透瘦襄阳□里收。咫尺波涛来眼底，浑疑朝暮见黄牛。
寒风阙
作者：钱大昕
朝代：清
体裁：五言绝句

独上寒风阙，身轻气亦清。自非列禦寇，谁到化人城。
寓舍偶然作
作者：钱大昕
朝代：清
体裁：古风

风溓溓，雨溇溇。泥滑滑，路悠悠。水行风打头，陆行石碍脚。人言出门苦，不如在家乐。在家未全乐，出门未全苦。妇叹我不闻，儿啼我不睹。夜投逆旅，主人延客。村酒一瓢，以永今夕。
将抵巴陵·其一
作者：钱大昕
朝代：清
体裁：五言律诗

入山八九日，山意渐阑珊。螺髻经千叠，羊肠剩几盘。泉声无雨缩，虫响入秋寒。遥望烟村外，渔舟阁浅滩。
将抵巴陵·其二
作者：钱大昕
朝代：清
体裁：五言律诗

戴星忙结束，卓午便消停。树影窗中速，棋声枕上听。有情花展靥，无事鸟梳翎。此去巴陵近，烟波渺洞庭。
将至台州
作者：钱大昕
朝代：清
体裁：七言绝句

四面云烟叠髻鬟，台州何地不青山。客衣那有红尘染，身在松风竹露閒。
将至开山铺
作者：钱大昕
朝代：清
体裁：七言绝句

青山正如黄叔度，旬日不逢鄙吝生。忽见马头晴翠涌，计程知已到长清。
小溪·其一
作者：钱大昕
朝代：清
体裁：七言绝句

岩断沙冲水刮摩，如拳如卵又如梭。只疑石丈痴顽甚，也有胸中磊块多。
小溪·其二
作者：钱大昕
朝代：清
体裁：七言绝句

夜雨平添万壑雷，小溪百折泻琼瑰。怪它莹澈全无垢，一滴原从华顶来。
小𢈪庼偶题
作者：钱大昕
朝代：清
体裁：七言律诗

逃名何必更逃虚，一室萧然自扫除。公有私乎偏爱竹，客无能也且观书。花心午聚娟娟蝶，池面晴浮策策鱼。谁是王筠多识字，老夫还拟赋郊居。
少年·其一
作者：钱大昕
朝代：清
体裁：七言绝句

少年不羡执金吾，赤鲤银盘酒玉壶。没羽南山朝射虎，听歌北里夜呼卢。
少年·其二
作者：钱大昕
朝代：清
体裁：七言绝句

惊沙秋涨鸊鹈湖，射落双雕金仆姑。乞得君王丈二组，一时缚取五单于。
尚湖夜泊
作者：钱大昕
朝代：清

微茫云水自萋迷，平远山光入望低。唱罢竹枝帆尽落，孤篷残梦尚湖西。
尺
作者：钱大昕
朝代：清
体裁：七言律诗

中和拜赐百僚同，终岁谁酬一寸功。红女持来裁作样，梓人算定画为宫。测圭草把分豪误，烹鲤时闻绢素通。安得叔和勤切脉，吹将暖律换春融。
屈贾二大夫祠
作者：钱大昕
朝代：清
体裁：七言律诗

去国忧君志未伸，千秋庙食共湘滨。吉占枉向灵氛卜，痛哭谁怜年少人。呵壁问天空侘傺，沈书吊古寄酸辛。草言宣室虚前席，也胜招魂七泽辰。
山中
作者：钱大昕
朝代：清
体裁：古风

山中仄出县出泉，道旁一丛两丛竹。泊然无语自清甘，与我周旋观不足。人言竹泉俗可医，俗子遇之了不知。悯孙不狂谁会得，孟嘉小异空尔为。
山塘
作者：钱大昕
朝代：清
体裁：五言律诗

宛转山塘路，繁华自昔传。波光千里映，郭外万家连。楼阁烟中市，笙歌月下船。狂游思曩日，弹指十馀年。
山行
作者：钱大昕
朝代：清
体裁：五言律诗

㶁㶁原泉泻，重重秀嶂包。崎嵚缘石骨，曲折就山坳。红醉枫辞叶，青攒竹放梢。停舆屡回顾，安稳是衡茅。
山行
作者：钱大昕
朝代：清
体裁：五言律诗

四面青螺簇，中分白水渠。松溪遥度犊，竹筏便拿鱼。云薄添波皱，花繁衬石疏。诛茅随处可，真称野人居。
山行
作者：钱大昕
朝代：清
体裁：七言律诗

沙回路转历崭岩，窄处才通剑一椷。独木桥攲聊代筏，只轮车小却张帆。盖茅屋比旋蜗缩，戴石山如覆釜黬。日暮马蹄行较疾，识途应喜脱征衔。
山行
作者：钱大昕
朝代：清
体裁：五言律诗

落叶风初定，疏林草未芟。晴云深洞擘，返照乱山衔。僧院青莲漏，人家白木镵。避喧宜小住，便觉隔尘凡。
山行·其一
作者：钱大昕
朝代：清
体裁：七言绝句

了无荦确碍人行，起伏高低路总平。可是山灵多蕴藉，不将圭角露峥嵘。
山行·其二
作者：钱大昕
朝代：清
体裁：七言绝句

林于万个柳千行，木槿编篱卵石墙。高地棉花洼地稻，不知身住在它乡。
山行叠前韵·其一
作者：钱大昕
朝代：清
体裁：七言律诗

仄磴崎岖不碍骖，杂花琐碎也宜簪。云来天外当头合，泉在山中彻底甘。陟险直须作气一，避喧巳似伐毛三。十年结想今才到，目击端因胜耳谭。
山行叠前韵·其二
作者：钱大昕
朝代：清
体裁：七言律诗

岁月堂堂隙过骖，清游𢀩喜盍朋簪。只除佛地境皆俗，每到山行心欲甘。骠骑名真输第五，瞿昙义且叩前三。扪萝恐有辽金刻，好摭遗闻入笔谭。
岳忠武墓
作者：钱大昕
朝代：清
体裁：七言律诗

唾手燕云愿力坚，长城何忍一朝捐。小邦誓表和亲日，大将圜扉绝命年。雪窖生还虚壮志，金陀论定剩遗编。君王自恋馀杭乐，不独文臣解爱钱。
岳忠武墓
作者：钱大昕
朝代：清
体裁：古风

巳奉班师诏，空怜涅背文。雕儿能告密，竟撼岳家军。一纸到诏狱，双棺稿葬时。五郎犹有子，二圣竟无儿。公案草须有，沈冤何日伸。东朝犹未返，遗恨贾宜人。文臣动爱钱，武臣多惜死。中原事可知，含冤到狱市。
岳阳楼
作者：钱大昕
朝代：清
体裁：五言律诗

杰阁出城墉，惊涛日夜舂。地吞八百里，云浸两三峰。巳极登临目，真开浩荡胸。不因承简命，那便壮游逢。
已丑除夕叠前韵·其一
作者：钱大昕
朝代：清
体裁：七言律诗

九陌喧阗爆竹忙，过年俗例未应忘。北来几月俄除夕，南望停云是故乡。绣褓痴儿能觅栗，青裙小妇为调汤。屋租米券都偿了，压岁钱犹足一囊。
已丑除夕叠前韵·其三
作者：钱大昕
朝代：清
体裁：七言律诗

灶马桃符递换忙，迎新推故了相忘。草元多暇官知冷，泥饮相邀士有乡。习懒渐如三起柳，疗贫终少十全汤。祇应无誉仍无咎，日玩羲爻六四囊。
已丑除夕叠前韵·其二
作者：钱大昕
朝代：清
体裁：七言律诗

一夜偏兼两岁忙，春风如候几曾忘。痴呆不卖甘违众，慈俭能持欲化乡。促坐共围炉炭火，延龄预办粉团汤。只愁才减年徒进，食粟区区为革囊。
已丑除夕叠前韵·其四
作者：钱大昕
朝代：清
体裁：七言律诗

矻矻穷年为甚忙，文章报国意难忘。遗经独抱真奇货，破砚重磨当狭乡。壮不如人思炳烛，行求无悔怕探汤。开春欲到琉璃厂，购取奇书满一囊。
巳卯除夕
作者：钱大昕
朝代：清
体裁：五言律诗

谬占金闺籍，于今岁八除。思亲频伫望，报国愧迂疏。病久无良药，家贫少异书。光阴敲石过，太息负三馀。
帐房四首·其一
作者：钱大昕
朝代：清
体裁：七言律诗

斜支布幕当团焦，小帜风前各认标。㭬杙丁丁张雁翅，奚囊一一卸牛腰。破寒乍爇围炉火，趺坐真成放帚寮。仿佛春江烟水阔，圈篷船泊短长宵。
帐房四首·其三
作者：钱大昕
朝代：清
体裁：七言律诗

卷舒随分占山坳，行处还从马后捎。豁尔便疑林屋洞，呺然只类惠施匏。三竿日出俄成集，五鼓钟敲各打包。身作社前飞燕子，偶然得木便营巢。
帐房四首·其二
作者：钱大昕
朝代：清
体裁：七言律诗

直将大地作蘧庐，野旷沙平展幔初。半面放开延月入，四围密钉避风疏。道旁筑舍成偏易，岸上牵船景略如。家具比车还觉少，草嫌一日一移居。
帐房四首·其四
作者：钱大昕
朝代：清
体裁：七言律诗

与我周旋有几春，团栾镫火夜分亲。都尝风雨冰霜昧，长伴东西南北人。上锐下丰伸脚稳，前轩后轾打头频。往来细把光阴数，鸿爪泥中幻亦真。
席上赠王凤冈顾培颖兼怀王凤喈在都下
作者：钱大昕
朝代：清
体裁：七言律诗

相逢意气重相期，剪烛更阑话雨时。㰂酒三瓶倾宿酝，旗亭七字赌新诗。清谭只许王平子，痴绝终输顾恺之。更忆蓟门风雪里，骑驴应起故园思。
平定准噶尔告捷礼成恭纪一百韵
作者：钱大昕
朝代：清
体裁：五言排律

圣武恢三略，皇谟运六奇。成功惟独断，制胜在乘时。蒲海沙重沓，葱山路险巇。从来称倔强，自古廑羁縻。耆定先猷远，威棱祖烈垂。洗兵斡难水，饮马术居湄。继序思皇考，宣灵憺赫曦。电矛明煜煜，铁骑骋骙骙。解网邀宽典，包蒙廓圣规。烟销光禄塞，戍撤拂云祠。望气旄头暗，交争蜗角岐。控弦多不靖，鸣镝竞相持。遂有瓜分势，真成瓦解危。五原齐纳款，百部各陈词。赞谒呼韩服，朝正突利随。龙颜瞻咫尺，雁序列逶迤。食葚鸮音革，迁乔莺羽𢀩。感恩咸蹈舞，效力愿驱驰。枕席过师稳，山川聚米知。阽危情正迫，待拯踵方跂。天意诚多助，宸衷决在兹。非常承庙算，定识破群疑。鹅鹳堂堂阵，蛟蛇正正旗。身璋咨典瑞，竹矢问工倕。燕颔元无匹，龙骧本不羁。材官挥黑槊，都尉夹长鉟。乡导诸当户，前茅左谷蠡。指撝驱阿跌，筹策用乌黎。献岁旃蒙纪，中星鹑火移。初消盐泽冻，渐解雪山凘。两路分镳进，曾峰八阻深。柳垂青冉冉，草长碧猗猗。鼓角从天下，旌旄匝地麾。储胥云昼护，策勒曲宵吹。斥堠风无警，飞刍士不疲。悬梯缘崱屴，拔帜出厜㕒。闻说王师至，还如化雨𩅰。市皆安帟幕，农自乐耕䎩。羌女供华鬘，伧童和竹枝。官茶尝蜡面，挏酒醉醇醨。风定时闻柝，沙平可画锥。受降来款款，慕德舞僛僛。自是钦威信，奚烦剖质剂。投戈胥帖伏，折箠足鞭笞。巴罕峰回互，伊犁水渺瀰。长驱犹破竹，飞渡自浮箄。壮士争探穴，残兵尽倒旇。何曾遗矢镞，底事缺銶锜。空幕巢乌乐，求林班马悲。兔投徒趯趯，鹿走漫伎伎。五技真穷矣，三军果赫斯。金牙擒贺鲁，赤谷缚昆弥。豨突逃无地，鲸奔气巳衰。渠魁施械杻，苞檗逮妻儿。去疾真能尽，除残靡有遗。三年鬼方伐，六月太原师。在昔犹夸大，于今况倍蓰。氛霾澄绝徼，扫荡涤纤疵。一月闻三捷，崇朝达九逵。摧枯堪比似，压卵信如之。寮寀群加额，君王屡颔颐。如神归睿算，用命在戎绥。异数施何渥，酬庸赏不訾。大勋惟豫顺，至德更谦撝。保泰恒兢业，承乾益儆咨。明禋荅苍昊，毖祀展黄祇。列圣神灵祐，重光基绪丕。孙谋念诒厥，祖武庶绳其。弓剑桥陵巩，球刀手泽诒。戊辰书祝册，丁巳卜神蓍。琴抚空桑响，卮当宥坐攲。告成陈汋赉，述德溯丰𨙸。重广尊亲义，还明教孝思。大安崇懿号，长乐晋纯禧。鸾诏颁三殿，鸿恩溥八夤。康衢频击壤，编户庆含饴。振旅军容壮，遄归士气怡。山庄亲驻辇，曲宴各扬觯。馔出红螺碗，汤擎白雪瓷。芳醪浮凿落，救匕载留犁。上将橐鞬服，名王熊豹姿。需云占宴乐，兑泽布含孳。紫徼通千障，黄图拓四维。版章连漆齿，正朔被长□。黄赤双环极，玑衡六合仪。土圭测分寸，句股算豪釐。竖亥东西步，羲和昏旦推。广轮穷道里，准望定高卑。铜柱铭勋地，桥门饮至期。摩厓镌篆籀，勒石负躨跜。倬彼瞻云汉，昭兹拓色丝。汤盘孔鼎作，金检玉符基。天锡仁兼勇，神符轩与羲。六韬归掌握，万里中机宜。方略璇图炳，编摹柱史为。高文垂誓诰，钜笔染淋漓。王会陈䋣露，昆仑贡织皮。上林栽苜蓿，大予舞侏𠌯。鸿业昌而炽，明堂坐以治。铙歌拟朱鹭，愿侑万年卮。
平确斋自临川令被荐入觐赋诗奉柬·其一
作者：钱大昕
朝代：清
体裁：七言律诗

几载参商叹隔尘，京华会合倍情亲。天涯聚散怜同调，海内循良见古人。廉吏可为从所好，素心相对得其真。寒窗小集团圞话，鸿爪留泥认宿因。
平确斋自临川令被荐入觐赋诗奉柬·其三
作者：钱大昕
朝代：清
体裁：七言律诗

紬书东观话当年，旧雨常怀平澹然。木以不材宜号散，鹤诚善舞未妨仙。要知菽粟功堪济，终胜俳优格取妍。计日朱轓开五马，姓名题处紫薇天。
平确斋自临川令被荐入觐赋诗奉柬·其二
作者：钱大昕
朝代：清
体裁：七言律诗

豫章南去数邮程，抚字心劳得颂声。锥利终能脱颖出，泉流只似在山清。荐书共道公评在，异政知因儒术成。宗派西江兼领袖，吏才元不掩诗名。
幽溪
作者：钱大昕
朝代：清
体裁：五言绝句

翠岭列如屏，幽溪响不停。天风忽吹堕，一卷净名经。
庚申元日
作者：钱大昕
朝代：清
体裁：五言律诗

七十又加三，春风到草庵。客犹誇我健，笔欲与侬谭。眼耳根全灭，诗书味自甘。生来强项骨，不肯拜瞿昙。
座主宗伯公折杏花一枝插行帐茶铛中至晚盛开有诗五叠前韵奉和
作者：钱大昕
朝代：清
体裁：七言律诗

伴取炉烟细细丝，拗花供养趁花期。毡帷四面留香地，茶铫双清吐蕊时。著色还须崇嗣画，寻春真笑牧之迟。一枝何幸随桃李，也到公门侑玉卮。
庾岭谒张曲江祠次壁閒德定圃前辈韵
作者：钱大昕
朝代：清
体裁：五言律诗

金鉴言终验，黄虬祸蚤知。宋姚功可继，伊吕道为师。此地关山险，犹传镵凿遗。涧毛搴欲荐，风度至今思。
张忠烈王墓
作者：钱大昕
朝代：清
体裁：古风

高冢似祁连，旁可万家聚。苍凉阅人代，忠烈增跂慕。百战起将门，三台赞政务。伟哉定南交，富良一苇渡。缚酋如缚羊，系颈逮妇孺。疆理二十年，木坏中自蠹。空闻捐之议，盍思郑吉护。可惜东西杨，一著偶投误。事往那可追，墓田了非故。犹存翁仲立，尚识夫人祔。石刻叙宗支，昭穆粲然具。欧表例可循，世系足推溯。摩挲恭靖碑，文字中矩度。传钞病未能，怅望斜阳暮。
归安道中
作者：钱大昕
朝代：清

小艇低于屋，乘风任簸轩。波平知雨足，日出觉春暄。兑酒三家店，柔桑十亩园。一峰青似伞，无佛欲称尊。
归家·其一
作者：钱大昕
朝代：清
体裁：五言律诗

刺促何堪道，生涯逐布帆。高堂将白发，游子尚青衫。短檠愁韩愈，长竿笑阮咸。归来斸黄独，托命手中镵。
归家·其二
作者：钱大昕
朝代：清
体裁：五言律诗

数点洒尘雨，新凉亦复佳。著书翻邺架，沽酒压茅柴。更有羊何契，相于簦笠偕。天涯少知已，不用敝青鞋。
归德道中
作者：钱大昕
朝代：清
体裁：七言律诗

九月潦尽浅水枯，斜阳欲下乌群呼。苇花平铺白蚕茧，柿实叠缀红珊瑚。里媪提棉携笼出，邻翁拾柴换酒沽。分明秋田行看子，安得好手为我图。
归舟口占
作者：钱大昕
朝代：清
体裁：七言绝句

轻波滑笏一帆开，细雨留人湿绿苔。多谢南高峰顶塔，五十里外送侬回。
徐毓洲读书僧舍集杜工部句寄之·其一
作者：钱大昕
朝代：清
体裁：五言律诗

隐者柴门内，林花落又开。水深鱼极乐，客散鸟还来。多病休儒服，相迎自拨醅。眼边无俗物，随意坐莓苔。
徐毓洲读书僧舍集杜工部句寄之·其三
作者：钱大昕
朝代：清
体裁：五言律诗

林僻来人少，村花不扫除。长卿多病久，中散旧交疏。把酒宜深酌，新文尚起予。吟诗坐回首，日暮且踟蹰。
徐毓洲读书僧舍集杜工部句寄之·其二
作者：钱大昕
朝代：清
体裁：五言律诗

用拙存吾道，幽偏得自怡。宽心应是酒，排闷强裁诗。野寺残僧少，茶瓜留客迟。由来意气合，步屐向东篱。
徐毓洲读书僧舍集杜工部句寄之·其四
作者：钱大昕
朝代：清
体裁：五言律诗

同调嗟谁惜，亲情独有君。优游谢康乐，俊逸鲍参军。舍下笋穿壁，阶前树拂云。几时杯共把，水竹会平分。
得李南涧书知于广州相待却寄
作者：钱大昕
朝代：清
体裁：七言律诗

不见李生今五年，南行万里一欣然。新诗想得江山助，名士仍兼政事传。忆旧多通烹鲤字，养廉半付刻书钱。药洲计日同吟啸，窥镜惭予巽发宣。
得李南涧书知于广州相待却寄
作者：钱大昕
朝代：清

不见李生今五年，南行万里一欣然。新诗想得江山助，名士仍兼政事传。忆旧多通烹鲤字，养廉半付刻画钱。药洲计日同吟啸，窥镜惭予巽发宣。
得毕秋帆尚书札却寄·其一
作者：钱大昕
朝代：清
体裁：七言律诗

曳履星辰一品崇，南条万里建牙雄。文章远溯周秦汉，郧望真侔衡华嵩。勒石楚江传杜预，编年宋史续温公。昼披案牍宵铅椠，总在精神笼罩中。
得毕秋帆尚书札却寄·其二
作者：钱大昕
朝代：清
体裁：七言律诗

车笠穷交分巳悬，手书慰劳荷年年。时晴乍展羲之帖，肆好先吟吉甫篇。每为著书商义例，偶因考史借陈编。谢公群从多才子，负笈惭无腹笥便。
御试赋得夏云多奇峰
作者：钱大昕
朝代：清
体裁：五言排律

蔼蔼层云合，苍苍远嶂重。垂天才一缕，拔地忽千峰。乍作凌虚势，仍含出岫容。卷舒排玉笏，突兀簇芙蓉。卓立全閛面，光明欲荡胸。悬崖疑似鹫，触石宛如龙。万壑空中落，三山海上逢。御园晴眺处，历历翠微浓。
御试赋得指佞草
作者：钱大昕
朝代：清
体裁：五言排律

中天方远佞，小草亦怀忠。匪手偏能指，无心乃至公。孤标宜近日，劲节讵随风。自欲倾葵效，全教滋蔓空。根依阶砌畔，影射棘槐中。赋性嗤萧艾，遭时异梗蓬。触邪神豸似，纪瑞岁蓂同。圣代明良会，钦兹励百工。
德安道中
作者：钱大昕
朝代：清
体裁：五言律诗

一径穿山顶，人来树杪行。舆丁防足滑，担仆苦肩赪。枫柏天然画，原田局上枰。三关遥在望，翠巘倚云横。
心斋太仆将卜居吴中与钱萚石詹事程鱼门文选翁覃溪学士陆耳山西曹罗两峰山人分赋吴中故事送之予得石湖
作者：钱大昕
朝代：清
体裁：古风

范公四十六，卜居在石湖。五十九乞祠，始归田园居。请息殊不恶，开荒分手锄。间价买痴呆，欲与社栎徒。梅菊手自谱，杂花姑舍诸。人称石湖仙，须眉入画图。先生岂其侣，宦成亦遂初。丙舍近楞伽，弋钓昔所娱。具区峰八九，偃蹇若可呼。中秋夜泛月，一串牟尼珠。虽之范村田，云露唇略濡。南浔百里外，分野同三吴。择里矧在兹，隽士龚滕俱。请续吴郡志，脱稿付小胥。
忆五台山三叠前韵
作者：钱大昕
朝代：清
体裁：七言律诗

清凉峰色翠如丝，欲见文殊那有期。灵境云封全未识，钝根棒喝定何时。但求达磨安心竟，不碍丰干行脚迟。会得菩提本非树，可容无当也名卮。
忆内·其一
作者：钱大昕
朝代：清
体裁：七言绝句

薄寒疏雨睡瞢腾，忽忆年时别绪增。一幅水精帘未捲，远山浓绿画眉曾。
忆内·其三
作者：钱大昕
朝代：清
体裁：七言绝句

轻衫弹画折枝疏，屈戌终朝掩玉除。一剪微风梳鬓影，满庭河柳纳凉馀。
忆内·其二
作者：钱大昕
朝代：清
体裁：七言绝句

方池䓿萏叶田田，斗帐温黁应未眠。别整云鬟香雾里，月明凉浸夜飞蝉。
忆内·其五
作者：钱大昕
朝代：清
体裁：七言绝句

参横斗转夜阑千，自试麋丸墨未乾。为寄新诗裁锦字，中央四角几番看。
忆内·其六
作者：钱大昕
朝代：清
体裁：七言绝句

匆匆书剑枉飘零，水驿山程次第经。君上高楼休望远，销魂官柳短长亭。
忆内·其四
作者：钱大昕
朝代：清
体裁：七言绝句

无心绣佛说禅那，雨过閒阶长绿莎。屈指刀环知几日，澹云清漏落秋河。
志公像
作者：钱大昕
朝代：清
体裁：七言绝句

杖挑镜镊语无伦，谁识风尘有至人。却怪名心犹未断，蚤将身后付王筠。
忽忽
作者：钱大昕
朝代：清
体裁：七言律诗

忽忽悠悠土木形，颔髭时见一星星。逃名久怕囊抽颖，学道终忧谷食螟。未得睡心聊就枕，只图遮眼略翻经。平生剩欠游山债，天许来看五岭青。
怀乡九叠前韵
作者：钱大昕
朝代：清
体裁：七言律诗

春笋秋瓜夏藕丝，齐民月令有程期。客来但乞浇花法，僮约频申晒药时。颇解著书师蔡癸，也曾学圃问樊迟。大瓢五石原无用，只合江湖作巨卮。
怀曹来殷·其一
作者：钱大昕
朝代：清
体裁：五言律诗

忽忽三秋暮，蒹葭况复残。凉飙一以至，落叶洞庭寒。我友今多病，相思独倚阑。因风寄消息，中夜起盘桓。
怀曹来殷·其二
作者：钱大昕
朝代：清
体裁：五言律诗

绿苔凝芳榭，子建独烦忧。今夜西窗月，怀人定倚楼。天寒租赋急，岁歉稻粱愁。辛苦江乡梦，邮签肯寄不。
怀王兰成
作者：钱大昕
朝代：清
体裁：七言律诗

井梧摵摵下閒庭，怅望同心隔远坰。旧雨祇今劳梦寐，三春曾此共飘零。白沙夜月潮声急，红叶秋山屐齿停。遥忆五茸云正远，折麻何处寄芳馨。
恭和御制三月朔日御殿定边将军兆惠副将军富德等率成功诸将士朝谒诗以纪之元韵
作者：钱大昕
朝代：清
体裁：七言律诗

金殿晨开鹓鹭排，六师大献恺歌皆。分茅列爵周三等，舞羽敷文舜两阶。荡荡天门初日启，依依杨柳入春佳。行閒将士群罗拜，共喻投醪圣主怀。
恭和御制三箭山叠旧作元韵
作者：钱大昕
朝代：清
体裁：七言律诗

丰碑御射旧曾闻，天锡仁皇勇出群。飞镞同时穿叠嶂，呼嵩万岁动千军。霜浓白羽三成劲，斧劈青峦一道分。今日神孙重继武，王弧亲试气如云。
恭和御制上巳日凯宴成功诸将士元韵·其一
作者：钱大昕
朝代：清
体裁：七言律诗

青郊宣劳礼言旋，王会新开西海壖。五载丰功天祐圣，万全成算圣因天。洗兵鱼海龙沙外，张乐流觞曲水前。嘉宴升平当此日，春台何地不熙然。
恭和御制上巳日凯宴成功诸将士元韵·其七
作者：钱大昕
朝代：清
体裁：七言律诗

缠头别部向风归，罗拜华裀初日晖。尽识轩辕通道远，方知光武闭关非。金人捧剑刚修禊，玉塞韬弓远集禨。大食刀环争入贡，天戈从此巳停挥。
恭和御制上巳日凯宴成功诸将士元韵·其三
作者：钱大昕
朝代：清
体裁：七言律诗

玉关新柳正垂垂，壮士长驱入塞时。犒赏百千沾闿泽，登咸三五庆昌期。铙歌试谱伊凉曲，鼓吹新翻汋赉诗。绳武由来追祖德，百年丰芭念留贻。
恭和御制上巳日凯宴成功诸将士元韵·其二
作者：钱大昕
朝代：清
体裁：七言律诗

澹荡韶光春事深，连茵曲宴集华林。食苹鸣鹿来郊棷，在藻游鱼戏水浔。九奏钧天人既醉，八风妙舞乐难禁。手檠瑶斝斟初遍，要识分甘圣主心。
恭和御制上巳日凯宴成功诸将士元韵·其五
作者：钱大昕
朝代：清
体裁：七言律诗

琼筵晓启趁芳辰，饮至论功巽命申。五等析圭先燕颔，千官献寿近龙鳞。却从衅甲櫜弓日，为念披坚执锐身。感激一时齐额手，临觞犹轸结缨人。
恭和御制上巳日凯宴成功诸将士元韵·其八
作者：钱大昕
朝代：清
体裁：七言律诗

三日风光朗更清，礼成上寿听呼声。勋名真见图麟阁，赏劳频烦酌兕觥。锡宴周京多受祉，诘兵禹迹克方行。欲知讨叛绥边略，保泰渊衷在不盈。
恭和御制上巳日凯宴成功诸将士元韵·其六
作者：钱大昕
朝代：清
体裁：七言律诗

生长行閒荷圣怜，从征亲到雪山边。真逢采玉于阗国，快睹竿头涿鹿年。拔帜名城誇趫捷，执殳绝徼尽精坚。即今杕杜歌成日，谱入南薰叶舜弦。
恭和御制上巳日凯宴成功诸将士元韵·其四
作者：钱大昕
朝代：清
体裁：七言律诗

屈指师行暨凯旋，输将几岁荷除蠲。握奇乙夜羲轩略，推毂三军卫霍权。往矣冰霜酣战地，来思花柳暮春天。回中伯克全归附，葱岭西偏执讯连。
恭和御制停跸元韵
作者：钱大昕
朝代：清
体裁：五言律诗

暂止倌人驾，聊纾陛楯劳。湿云迷霮䨴，远岫羃周遭。一宿停清跸，千屯俨列曹。几馀吟趣洽，斯咏复斯陶。
恭和御制允南省诸臣之请于明春恭奉皇太后再举时巡诗以纪事元韵
作者：钱大昕
朝代：清
体裁：七言律诗

年年宵旰轸斯民，载举虞家典四巡。长奉慈颜娱太㚶，克绳祖武继高辛。天低牛斗星遥接，地入徐扬境是邻。献赋昔时真忝窃，重逢盛典感恩频。
恭和御制入崖口元韵
作者：钱大昕
朝代：清
体裁：七言律诗

不用河江远结阹，塞山岁岁奉銮舆。四围列阵云成幕，一线嵌空石作闾。小队呼鹰鞲脱蚤，平冈试马草肥初。渠搜诸部频来觐，翘首瞻云恐后予。
恭和御制出古北口咏古元韵
作者：钱大昕
朝代：清
体裁：五言排律

雄哉留斡岭，设险有重关。地控神京臂，天连古塞山。百寻攀磴上，一线划崖閒。钩抱长城峻，萦回九折艰。唐家乘障戍，汉使戴星还。谁似皇图远，清风鼓角闲。
恭和御制哈萨克使至俾观围元韵
作者：钱大昕
朝代：清
体裁：七言律诗

葱岭西偏逐草居，献琛久巳隶方舆。六师靺鞈歌瞻彼，万里邮签蚤跂予。特敕陪臣从捺钵，重教猎士布周阹。汉家漫诩长杨赋，蕃使来观讵有诸。
恭和御制固尔扎庙火用唐韩愈陆浑山火和皇甫湜韵并效其体之作
作者：钱大昕
朝代：清
体裁：古风

玉关以外逾羌浑，伊犁之水无尽源。洪波𡙆沦自吐吞，上有祇林高以轩。斋鱼粥鼓香薪燔，刹竿百尺凌遥原。部娄辄敢矜厚坤，问谁创建来西垠。瓦剌遗孽盗塞垣，弯弧鸣镝窥花门，张眼不识扶桑暾。爰爰者兔啾啾猿，啸聚蜂蚁驱鱼鼋。腐鼠漫欲同游鹍，耽耽虎视兼狼奔。一传而后弥自尊，鸠材爰构祇陀园。苾刍优婆类实䋣，偏袒膜拜呗诵喧。法螺铃铎閒篪埙，蠢尔讵解参风幡。失笑何异虱处裈，梵相殊诡露肘臀。鸠荼药叉旁挟辕，天魔鬼母弓垂鞬。人非人等搴朱轓，庙门空尔飏风㠾。神不顾飨其脤膰，前年王师戊巳屯。日昭昭兮照戴盆，蕃落鞠𦜕陈酒樽。彼狡竖罪何可言，煽诱黄帽心覆翻。干上帝怒难平反，祝融承命赪两䁔。除恶务绝其本根，一花五叶纷儿孙。若冠有緌履有跟，合掌不知报佛恩。迅扫恶业还真元，轰𥔀砰磕不可援。惩汝助逆并案论，雷车虹靷烛九𨵽。青红像设无留痕，天意褫尔贰负魂。胆裂魄慄心烦冤，奔窜大宛难久存。宵无庐帐朝无飧，乌合数辈岂世婚。王师再举出坚昆，布阵云立还山蹲。怪䲭那许飞腾鶱，渠魁斯得士雪怨。誓批猰㺄屠鲸鲲，大书深刻铭昆崙。日月所烛警昧昏，除残不愁玉石焚。天人感召非虚烦，迷瞀罔觉心尔扪。
恭和御制塞宴四首 其一 诈马
作者：钱大昕
朝代：清
体裁：古风

名马数百皆龙媒，牡者四骊牝者騋。谁其骑者惟婴孩，控之曾不施衔枚。神鎗一声殷若雷，翻身上马宁徘徊。风雨骤至急箭催，砰磕振荡何暄豗。直下峻阪凌曲隈，四蹄飘瞥无纤埃。二十里外往复回，如响斯应弹指才。就中卅六尤杰魁，观者咋舌惊且咍。诈马旧俗有是哉，至尊顾之欢颜开。宣策颁赏陈觥罍，名藩小大纷具来，拜手敬进万寿杯。
恭和御制塞宴四首 其三 相扑
作者：钱大昕
朝代：清
体裁：古风

高秋曲宴红氍铺，布库之戏古所无。壮士脱帽胆气粗，先声直欲吞于菟。空弮搏踤两两俱，腾踔撇捩百变殊。角力以智分锱铢，失势一蹶愧弗如。何人得隽酌以觚，整暇自谓可贾馀。彼哉厄鲁亦善斗，坦腹跣足不巾袖。老拳怒臂发以骤，使气气出若饙馏。强者植立弱者仆，伏而盬脑亟相就。屈肩著地昂其脰，有腼面目悔大缪。胜负既决斯放手，曰四卫拉俗之旧。吾皇顾之乐且康，何以予之蒸黄羊。天厨禁脔大嚼忙，以手为箸腹为囊。鞠𦜕再拜顿地抢，食指不动巳十霜。一饱何幸在帝旁，天章颁示纪事详，升平同乐志不忘。
恭和御制塞宴四首 其二 什榜
作者：钱大昕
朝代：清
体裁：古风

天净秋高张大幕，头鹅宴中什榜作。芦笳羌笛应节鸣，亦有筝琶杂弦索。将进酒，远如期，当筵自奏乐府诗。陛下之寿千万岁，东臣元菟西月氏。前有缓声，后有促拍。沨沨入耳太古音，不减摐金与拊石。敕勒企喻古所传，白狼慕德共勉旃。况今龟兹诸部尽内属，西凉散乐更进破阵篇。
恭和御制塞宴四首 其四 教駣
作者：钱大昕
朝代：清
体裁：古风

平原如掌水草肥，驱来骏马各不羁。减阳茀方类自别，升甗上阪随所为。谁与少年雄且杰，短后之衣长竿掣。翻身走马疾于飞，欲使生驹就衔绁。雕鞍绣勒色样殊，控絷未及跳掷俱。有如负奇𧿧𧿇士，倔强不受人閒拘。飞扬跋扈駴且急，有时豨突作人立。乘閒直上跨其颠，持之以暇久方习。八尺曰駥七尺騋，追风蹑景游八垓。乃知驾驭得其道，上襄讵乏飞黄材。维昔周官训马政，佚特攻驹顺月令。即今塞北多名藩，善马调来千里骋。至尊九月行狝田，割鲜行赏排长筵。廋人閒试教駣法，小雅兼陈考牧篇。况闻天马徕西极，大食康居归有德。不是君王神武姿，绝域安能服羁勒。
恭和御制复雨元韵
作者：钱大昕
朝代：清
体裁：七言律诗

极望重岩又作霖，春鸠唤雨杏花阴。云容叆叇低犹湿，树色依微绿渐深。古道冲泥添滑滑，悬崖溅瀑尚淋淋。天膏即是君膏泽，诚意相孚在一钦。
恭和御制宴土尔扈特使臣元韵
作者：钱大昕
朝代：清
体裁：七言律诗

重岩诘曲路桠乂，行尽昆仑万里赊。受吏愿同乌弋国，承恩许赐绿云茶。占风所至宁殊俗，悬度能通总一家。自是至诚无不届，非关拓塞遍幽遐。
恭和御制射虎川元韵
作者：钱大昕
朝代：清
体裁：七言律诗

一线云关峻岭前，当年射虎尚名川。唐弓亲挽神如在，夏谚来游事宛然。祖德懋贻以燕翼，皇心克绍若稽田。即看探穴恢天网，葱岭西头振旅阗。
恭和御制山店元韵
作者：钱大昕
朝代：清
体裁：七言律诗

连村结搆总天成，半是山樵半是耕。疏柳千条遮酒帜，澹烟一抹露柴荆。马头远近青螺绕，木末参𢀩候雁征。有象太平宜入画，豫游处处惬皇情。
恭和御制怀柔县元韵
作者：钱大昕
朝代：清
体裁：五言律诗

郊圻驻翠舆，羽卫肃周庐。初旭林梢出，朝霞天半舒。红螺峰绕髻，白水溜通渠。望幸诸童叟，康衢定跋予。
恭和御制恭奉皇太后谒泰陵因至五台瞻礼卜吉起程得诗八韵
作者：钱大昕
朝代：清
体裁：五言排律

孝治协人天，重光帝德宣。上陵崇汉典，肆觐展虞年。演法参师利，延釐纪握先。启途张翠葆，初日出黄绵。官路西郊直，人家东作便。擘云山叠叠，浥露草芊芊。巳致登三治，还寻不二缘。承恩诸父老，额手属车前。
恭和御制日日元韵
作者：钱大昕
朝代：清
体裁：古风

吉行日五十，罗拜盈马前。十年望幸心，何异望岁焉。雨旸既时若，耕凿皆安便。诏书免正供，观者杖屦骈。出作入而息，不知何以然。三多祝我皇，庶符观华年。
恭和御制显通寺即事元韵
作者：钱大昕
朝代：清
体裁：七言律诗

演法遥居七祖前，金身入梦忆当年。肇开震旦狮王窟，宛似灵山鹫岭天。三度巡临祈介祉，十方供养拜瑶筵。成亏弹指分今昨，戒慧还须积寸田。
恭和御制晓烟元韵
作者：钱大昕
朝代：清
体裁：七言律诗

暮山含紫九秋凝，春晓看来景最胜。澹似游丝飞不定，浓如蒸馏气方升。柳容新沐黄千缕，麦气微烘绿一塍。山市人家贪起蚤，炊烟隐隐出高陵。
恭和御制晓行即景元韵·其一
作者：钱大昕
朝代：清
体裁：七言绝句

晓云叆叇未全晴，村屋炊烟次第生。貌出山居农作景，人从摩诘画中行。
恭和御制晓行即景元韵·其三
作者：钱大昕
朝代：清
体裁：七言绝句

一带岚光绕远坰，好山在望玉鞭停。恰从拂雾笼烟处，全露霏蓝翕黛形。
恭和御制晓行即景元韵·其二
作者：钱大昕
朝代：清
体裁：七言绝句

岩峦复沓路回斜，芦荻初芽柳未花。陌上豚蹄春赛社，堪嗤持少愿偏赊。
恭和御制晓行即景元韵·其四
作者：钱大昕
朝代：清
体裁：七言绝句

甘泽依旬候不迟，岁占大有更何疑。伊祁山下仓箱满，遥祝千斯与万斯。
恭和御制晚荷元韵
作者：钱大昕
朝代：清
体裁：七言律诗

亭亭标格压群芳，秋晚犹开十里香。依约风前明月佩，参𢀩镜里绛绡装。仙肌自识能离垢，素节何妨独傲霜。画手崔吴应未识，溶溶祇傍玉波长。
恭和御制晴元韵
作者：钱大昕
朝代：清
体裁：五言律诗

连朝兼雨雪，此日喜新晴。古道山腰转，前旌树杪行。平畴犹带润，细草乍滋萌。遥指周庐合，红云拱幔城。
恭和御制曲逆故城元韵·其一
作者：钱大昕
朝代：清
体裁：七言绝句

遗封犹是壮哉城，阿世难逃身后评。但割膏腴胙诸吕，笑渠分肉那能平。
恭和御制曲逆故城元韵·其二
作者：钱大昕
朝代：清
体裁：七言绝句

反閒徒誇沮范增，第功毕竟逊阳陵。美如冠玉中何有，燮理阴阳或未能。
恭和御制栖贤寺元韵
作者：钱大昕
朝代：清
体裁：五言律诗

三峡匡庐胜，幽栖略似之。应真飞锡旧，上足付衣谁。枯坐能离垢，翻经且忍饥。由来儒释异，亲为剖然疑。
恭和御制殊像寺元韵
作者：钱大昕
朝代：清
体裁：五言律诗

不二真如相，何曾法报殊。圆光融指月，妙谛悟衣珠。栖鸽禅王窟，乘猊道子图。天花迎羽葆，咫尺即云衢。
恭和御制永慕斋叠旧作韵
作者：钱大昕
朝代：清
体裁：七言律诗

桥山咫尺搆宸居，帝曰精诚庶鉴予。天縡依依通旭卉，皇风皞暤继羲蘧。永言弓剑心恒慕，如见羹墙境岂虚。入暮廉纤将作雨，八神先路为清除。
恭和御制游千佛洞得古体四十韵
作者：钱大昕
朝代：清
体裁：古风

宗门心即佛，立说简而约。云何有千佛，谁解此理窍。清凉真佛国，仙洞凿嵓峤。得毋五丁手，抉幽力排奡。沿溪向右折，十步九回拗。始进若入窞，渐深未掀淖。奇峰各罗列，如鹘或如鹞。两臂猿攫拿，一足夔趻踔。远望目巳眙，下临心更娆。洞口闯然豁，神镫夜光摇。中有诸佛像，膜拜来四徼。世尊说大乘，迦叶示微笑。药叉魔波旬，各各护持效。目犍富楼侣，大德修行劭。不二启法门，文殊提其要。骑象誇狻猊，那用舆与轿。一一具好相，讵有胛肥诮。千佛本一佛，心性人各抱。三教理同源，我皇并深造。春巡历台怀，晴云披絮帽。四禅透宗旨，扫除儒释闹。因过白云寺，遂指西峪庙。甘露功德水，满月天人貌。精舍朴而古，秘洞窈且窕。直上试轻骢，宁辞路回绕。却登绝顶望，积雪四山曜。法螺钟磬声，静中闻大乐。山田麦抽萌，村舍粟藏窖。占丰察璇枢，祝釐阐象教。山灵荅嵩呼，洞府供宸眺。宗镜微乎微，传镫道可道。溪光皆空明，谷音自清妙。天工巧渲染，著色非意料。绀宇列如麻，兹焉独幽峭。付戒马驹踏，离怖鸽王叫。于兹托新诗，泠泠钧天调。造化运炉锤，理蕴入烛照。小臣叨载赓，下里望茎韶。追趋豹尾后，异境愧未到。韵奇巳迫窘，况欲穷禅奥。
恭和御制游狮子园忆旧元韵
作者：钱大昕
朝代：清
体裁：七言律诗

游赏卷阿昔日陪，园居仍对碧峰开。羹墙见处皆思圣，心性浑然不改孩。慈孝一诚常默感，因缘有触记从来。世尊法会真如昨，瓶水天云绝点埃。
恭和御制热河启跸之作元韵
作者：钱大昕
朝代：清
体裁：七言律诗

秋郊新霁启行时，发轸仙庄历广逵。山路平开红树里，人家半在白云涯。轻风迤逦随龙旆，晓日依微拥翠蕤。扶杖村农频额手，停舆问俗每迟迟。
恭和御制直隶总督方观承奏报易州等处得雨元韵
作者：钱大昕
朝代：清
体裁：七言律诗

阵云如墨势方酣，滋液燕南又易南。天遣雨师先洒道，人迎日驭望停骖。丹邱不远诚能格，绿壤均沾乐且湛。欲拟载芟良耜颂，小臣橐笔祇怀惭。
恭和御制真容院再题元韵
作者：钱大昕
朝代：清
体裁：古风

上方雪初霁，寒意倏巳退。止辇礼花宫，像设妙于缋。三十二好相，如月圆不晦。是真见文殊，欢喜复遐忾。百牟尼珠圆，八功德水溉。声闻辟支乘，谁能企项背。
恭和御制经畬书屋即事元韵
作者：钱大昕
朝代：清
体裁：七言律诗

六经教士各专治，四库新编圣主时。甲乙丙丁统所部，校雠缮录慎攸司。哲王道在惟钦若，诸子言淆必辨之。日理万几还学古，健行以造物为师。
恭和御制罗汉坪元韵
作者：钱大昕
朝代：清
体裁：古风

妙相三十庄，庄严谁能过。各生欢喜心，受福讵不那。何人写殊像，永峙山之阿。诸方护持者，天龙摩睺罗。似闻梵夹书，名号各异科。八百与五百，沿袭多纷讹。况此缺其一，聊足笑且呵。本无我人相，分别作甚么。
恭和御制自长城岭至台怀再依皇祖元韵
作者：钱大昕
朝代：清
体裁：古风

龙藏载五顶，演法自曼殊。眷属一万众，东来历云衢。大启功德门，示以清净途。各各生欢喜，合掌宝号呼。微闻千花塔，铃语清于竽。时巡祝纯嘏，讵为游观娱。长城坱兮轧，曲径缭而纡。清凉境不远，天开灵异区。仿佛常喜国，室利之所都。五朵青芙蕖，可望不可图。神镫夜光见，地菜法雨濡。天人跨狻猊，妙手徒形模。百千亿化身，非有亦非无。
恭和御制至避暑山庄即事元韵
作者：钱大昕
朝代：清
体裁：七言律诗

到处林亭宜入画，望来岩壑宛疑仙。澄泓水似空明镜，峭茜山当翰墨筵。满眼禽鱼皆至乐，会心草木有真缘。升平中外承嘉宴，好待深秋羽葆旋。
恭和御制良乡行宫晚坐元韵
作者：钱大昕
朝代：清
体裁：古风

吉行五十首驻跸，暮色自远苍然生。窣波孤塔涌香界，芯题两峰抽笋萌。有渰云兴未成雨，草木欣欣如有情。行斋清永供宸赏，景物到眼皆空明。卷阿游歌讵为乐，无非事者春省耕。
恭和御制蕃剑行元韵
作者：钱大昕
朝代：清
体裁：古风

清波淬锷澄寒塘，流星迸采飞电芒。细观不类昆吾铸，渠搜作贡输尚方。天山之西雪岭外，重岩百折如羊肠。四卫拉特旧屯据，夜郎自大矜豪强。控弦十万随指嗾，谷蠡左右纷成行。就中有人最趫捷，雄视吐浑兼烧当。横磨霜剑新出水，按镡四顾非寻常。传闻风雨匣中吼，恍惚变怪难具详。分争廿载弹指过，电光石火宁久长。此剑岂有神护守，不随兵燹俱销亡。一朝持献诣阙下，从官传视趋紫阊。由来神物归有德，什袭合备天家藏。什袭合备天家藏，熊熊魂魂光气腾未央。
恭和御制行围元韵·其一
作者：钱大昕
朝代：清
体裁：七言律诗

平林呦鹿自甡甡，六辔安行不动尘。叠嶂环来成帟幕，周阹结处俨城闉。材官共试批熊技，蕃部新携回鹘人。咫尺天威齐额手，塞垣肆觐拜恩频。
恭和御制行围元韵·其二
作者：钱大昕
朝代：清
体裁：七言律诗

舍茇张罗各有司，名王扈从远如期。天开灵囿规模壮，山入深秋眺览宜。壹发共欣威远振，三驱仍示惠兼施。承平诘武还绥远，丰芭贻谋监在兹。
恭和御制行围即事元韵·其一
作者：钱大昕
朝代：清
体裁：七言律诗

森严羽仗自天来，雨霁重岚扫碧埃。控鹤三千神策士，飞龙十二上襄材。令悬旌旆和门合，阵布风云大幕开。共识圣人亲讲武，不烦司马戒衔枚。
恭和御制行围即事元韵·其三
作者：钱大昕
朝代：清
体裁：七言律诗

弥山络野势分张，变化神机自庙堂。蕃部倾心瞻法仗，降王泥首慑天纲。握奇齐列龙蛇阵，怀德遥迎日月常。频见玉关西奏捷，搀抢扫尽国威扬。
恭和御制行围即事元韵·其二
作者：钱大昕
朝代：清
体裁：七言律诗

野阔天高九月秋，伊松河上塞风遒。玉鞭乍指祥烟拂，紫幄初开瑞霭浮。云入望中皆澹荡，山当佳处暂停留。广成欲进词臣颂，诘屈空惭短韵搜。
恭和御制见新耕者元韵·其一
作者：钱大昕
朝代：清
体裁：七言绝句

柳稊初绿麦苗滋，有事西畴及是时。二月豳风人举趾，分明粉本马和之。
恭和御制见新耕者元韵·其三
作者：钱大昕
朝代：清
体裁：七言绝句

焚香夹路拜恩齐，扶挈皤然与丱兮。欲识太平真有象，烟中蓑笠雨中犁。
恭和御制见新耕者元韵·其二
作者：钱大昕
朝代：清
体裁：七言绝句

新畬如罫足遐观，蹂践频闻戒从官。菖叶杏花农候蚤，一人春省万人欢。
恭和御制见新耕者元韵·其四
作者：钱大昕
朝代：清
体裁：七言绝句

耕凿尧民作息均，不须布谷巧催人。腊前三白春初雨，好协维鱼吉梦频。
恭和御制谒陵礼毕载启西巡瞻彼台山祝兹介祉元韵
作者：钱大昕
朝代：清
体裁：七言律诗

丽农瑶室占高凉，亲祝纯釐孝治彰。五百仙人行教地，三千法界大慈光。金根启处祥云拥，玉烛调时化雨长。天保九如天瑞协，至诚昭格圣心□。
恭和御制过芦沟桥元韵
作者：钱大昕
朝代：清
体裁：古风

西陆朝觌将出冰，六龙夙驾官道平。鼓车记里未一舍，长桥翼然自昔称。浑河西北来，厥性善迁徙。郦元所记载，曩迹半湮矣。上游多山下平衍，所难不在首在尾。至尊指示周且详，疏瀹有方勿旁诿。从今永永庆安澜，永定之名不虚耳。
恭和御制遥亭行宫对雨元韵·其一
作者：钱大昕
朝代：清
体裁：五言律诗

淅沥遥亭雨，空濛行殿秋。层峰疑半隐，薄雾未全收。细溜松閒响，飞泉树杪流。清尘应有意，先为洒山邮。
恭和御制遥亭行宫对雨元韵·其三
作者：钱大昕
朝代：清
体裁：五言律诗

四山飞瀑布，一带辨炊烟。对景真悠尔，披襟益旷然。宸章裁绿字，御墨洒瑶笺。预卜明朝霁，羲和晓振鞭。
恭和御制遥亭行宫对雨元韵·其二
作者：钱大昕
朝代：清
体裁：五言律诗

疏疏还密密，静听不知烦。最喜连畦润，兼闻时鸟言。天当雨后爽，节为闰前暄。明发龙旂动，先驱度塞门。
恭和御制遥亭行宫对雨元韵程易畴临董文敏书王文肃祠记长卷付其幼孙属予题之·其一
作者：钱大昕
朝代：清
体裁：五言律诗

文肃家声旧，香光墨妙存。临模推老手，郑重付童孙。益寿言多验，传经道独尊。黄金何足羡，朴学在韦门。
恭和御制都尔伯忒台吉伯什阿噶什来觐封为亲王诗以纪事元韵
作者：钱大昕
朝代：清
体裁：五言律诗

纳款弟从兄，承恩袭组缨。浑邪泥首服，疏勒革心诚。湛露三巡洽，分茅五等荣。圣朝怀远略，陋彼渭桥盟。
恭和御制阅武元韵
作者：钱大昕
朝代：清
体裁：五言律诗

展义临三晋，乘时习五戎。山连恒岳壮，兵练代方雄。赤羽和门日，朱旗列幕风。九重亲教阅，不数被庐功。
恭和御制阜平道中作·其一
作者：钱大昕
朝代：清
体裁：七言绝句

积雪澹于一幅练，鸣泉清入五弦琴。人家半在山深处，遥见炊烟出柳阴。
恭和御制阜平道中作·其三
作者：钱大昕
朝代：清
体裁：七言绝句

龙泉关外驻轻骖，咫尺仙山路旧谙。天外数峰明霁雪，清凉世界静中参。
恭和御制阜平道中作·其二
作者：钱大昕
朝代：清
体裁：七言绝句

一村欲尽一村连，风景分明似辋川。父老呼儿课东作，无过凿井与耕田。
恭和御制阜平道中作·其四
作者：钱大昕
朝代：清
体裁：七言绝句

派河乍漾曲尘丝，仿佛仙源异境移。好是杏花菖叶候，春旂遥拂柳梢时。
恭和御制降旨免宣化府属民欠诗以志事元韵
作者：钱大昕
朝代：清
体裁：古风

体仁以长人，义在易春秋。有孚占元吉，是惟益下优。涿易洎恒代，玉辇首经由。复除昨颁诏，后乐常先忧。犹恐地僻左，或致向隅不。延访咨大吏，尺一下置邮。灾黎所逋课，蠲放无徵收。二月春始和，好鸟鸣栗留。山田耕及时，乐哉助以休。龙门亘赤城，养欲给所求。耕三可馀一，勉旃足食谋。
恭和御制降旨免山西前岁民欠诗以志事元韵
作者：钱大昕
朝代：清
体裁：古风

迓釐礼中台，问俗溥宏惠。正供减今年，温纶宣德意。载咨司农臣，重稽格外例。往者值偏灾，曰惟单阏岁。民欠权倚阁，为轸硗瘠地。兹来全豁除，十行诏遐暨。雁门功德峙，汾水恩波逮。祝圣转金经，佛日四表被。
恭和御制雨猎元韵
作者：钱大昕
朝代：清
体裁：古风

木兰校猎何雄哉，羽林万骑如云来。批熊拉虎寻常耳，况乃鹿友与雉媒。六飞乘秋一莅止，长杨上林何足拟。乍觉云头冉冉迎，有时雨脚垂垂起。草柔沙软弥可喜，发踪只如臂使指。周官大狝典所详，王道由来无懈弛。即看一矢射天狼，鱼海洗兵兆应此。
恭和御制雪元韵·其一
作者：钱大昕
朝代：清
体裁：七言绝句

乍深乍浅云围幕，宜整宜斜雪散丝。始识仙居在人世，瑶田琼树只如斯。
恭和御制雪元韵·其一
作者：钱大昕
朝代：清
体裁：七言绝句

腊前瑞雪占三白，春蚤甘霖庆九农。法驾渐临香界近，天花先洒翠微峰。
恭和御制雪元韵·其三
作者：钱大昕
朝代：清
体裁：七言绝句

万树缀来珠的皪，千峰叠就玉婵娟。此中疑到光明国，慧业重参清净缘。
恭和御制雪元韵·其三
作者：钱大昕
朝代：清
体裁：七言绝句

藻思禅悟两相期，万斛源泉千首诗。一片轻霙飞几案，金壶初试剡藤时。
恭和御制雪元韵·其二
作者：钱大昕
朝代：清
体裁：七言绝句

不愁落叶连山积，还有䋣花著色开。雪后塞垣无限景，天工留待圣人来。
恭和御制雪元韵·其二
作者：钱大昕
朝代：清
体裁：七言绝句

筛筛六出点行旌，茅屋依稀是雪坪。一望千山皆玉立，天工渲染若为迎。
恭和御制雪元韵·其四
作者：钱大昕
朝代：清
体裁：七言绝句

踏雪扶犁未少休，村村叱犊尚鸣牟。𠢕山骈石皆宜稼，何论三施更五犹。
恭和御制霜元韵
作者：钱大昕
朝代：清
体裁：五言律诗

山迥寒偏蚤，清霜乍降时。白沙浑不辨，红叶最先知。暗拂昏鸦翅，平添疏柳丝。含豪传睿藻，遥向五云披。
恭和御制题宋中兴圣政草元韵
作者：钱大昕
朝代：清
体裁：七言排律

和亲何至以臣称，往事堪嗤宋绍兴。汴洛劫灰全不计，汪黄推毂巳同登。两宫竟绝还归望，二策空矜耸动能。半壁偏安惭袖手，长城自坏愤填膺。漫言五马南迁匹，几见三军北伐曾。内禅得人𢀩足慰，词臣归美例相仍。为尊者讳词多曲，允执其中愆必绳。大矣皇言褒贬正，千秋公论式钦承。
恭和御制题惬适斋元韵
作者：钱大昕
朝代：清
体裁：七言律诗

行旌小驻古渠滨，犹是伊祁旧俗淳。峭茜山容真入画，霏微雨脚不沾尘。唐河九折窗前见，堤柳千丝槛外春。别有惬心嘉景在，尧民击壤望尧巡。
恭和御制题陈规守城录元韵
作者：钱大昕
朝代：清
体裁：七言律诗

从容应敌竟全城，一局残棋话汴京。大厦讵能支寸木，良医未可恃黄精。金汤无德难为固，輗軏非人何以行。天语煌煌垂定论，先几草待事将成。
恭和御制鹿角椅元韵
作者：钱大昕
朝代：清
体裁：七言律诗

五纹岐出质犹全，想见仁皇射猎年。櫜建虎文兵不试，椅名鹿角用长绵。欲存大路椎轮俭，讵斗雕文刻镂妍。手泽依稀神鉴在，文孙绳武志殷然。
悼陈翠月
作者：钱大昕
朝代：清
体裁：七言律诗

飞花落溷怪春风，灵药难医宿命穷。心拔卷施惟有死，泪枯蜡炬那能红。聪明准折生前福，恩怨分明悟后空。自古才人多侘傺，男儿亦号可怜虫。
慕堂同年六十寄诗寿之即用其自寿韵
作者：钱大昕
朝代：清
体裁：古风

人生不如意，十常居八九。予齿夺之角，斯理本庄叟。屈指素心交，得天公独厚。学古性所耽，登第遇亦偶。官不必金张，卿寺回翔久。家不必朱顿，留宾樽有酒。名不必许郭，坦白信下走。学不必洛闽，检身无大咎。夫惟寡所营，是以易为守。廉泉让水閒，浮邱洪厓后。持梁刺齿肥，鄙哉蔡泽寿。忆登进士科，座主共欧九。推排廿载馀，各成黄面叟。我懒人所憎，君独与我厚。多生香火缘，相逢或非偶。一别五春秋，樵斧烂应久。君今周甲子，朋辈想携酒。路阻聊寄诗，顿首牛马走。读书德日休，占易履无咎。青山亭午游，黄庭中夜守。方朔讵非仙，苏瑰况有后。从此到百龄，五度诗以寿。
憎蝇
作者：钱大昕
朝代：清
体裁：五言绝句

营营乱形声，散豆不可打。适从何处来，会须杖门者。
憩万安村舍有老叟年八十三矣足迹未尝入城市为赋诗
作者：钱大昕
朝代：清
体裁：七言律诗

四面崇山翠错连，中央容尔屋三椽。秧松遍向峰腰插，鞭笋多从石罅穿。瓦盎绳床留客住，耘瓜锄菜教儿专。老来久厌风波恶，十八滩头不上船。
戊午除夕立春·其一
作者：钱大昕
朝代：清
体裁：五言律诗

新春犹旧岁，元日是来朝。老望而今健，寒知此后销。林泉增我慢，杯盏谢人招。回首钧天梦，依稀卅载遥。
戊午除夕立春·其二
作者：钱大昕
朝代：清
体裁：五言律诗

西抹东涂日，于今又廿科。系鞋前辈少，避席后生多。未厌屠苏晚，生憎剥啄过。儿曹太平鼓，信口亦成歌。
戏题赵州茶棚
作者：钱大昕
朝代：清
体裁：七言绝句

宗门语录太纷挐，直下钳锤是作家。公案古今难勘破，镇州萝卜赵州茶。
戒坛·其一
作者：钱大昕
朝代：清
体裁：五言律诗

大众同回向，天神护此坛。光明心不昧，坚忍力须完。薙草根宜断，传薪火自钻。宣尼箴四勿，吾道亦先难。
戒坛·其二
作者：钱大昕
朝代：清
体裁：五言律诗

传戒从知幻，开山记法均。结坛还似昔，成佛定何人。清磬诸天晓，乔松太古春。安心虽未竟，三宿亦前因。
护国寺
作者：钱大昕
朝代：清
体裁：五言律诗

韶公飞锡地，忠懿布金缘。路入桃源近，镫犹法眼传。碑存天圣字，塔认建隆砖。一掬门生泪，凭阑独黯然。
拟古七首·其一
作者：钱大昕
朝代：清
体裁：古风

亭亭孤生松，结根山之阿。干霄耸直干，蔽日撑交柯。下有伏苓芝，上有茑与萝。手植自谁氏，云巳千年过。幽人倚树根，日夕常高歌。愿为岁寒期，相对郁嵯峨。青青河畔草，灼灼池中荷。颜色岂不好，秋深当柰何。
拟古七首·其七
作者：钱大昕
朝代：清
体裁：古风

蓬海渺何许，三山环其中。十二楼五城，金碧敞琳宫。有何古仙人，长眉更方瞳。煮就五色石，携取九节筇。朝驰阆风颠，夕宿扶桑东。路人不能识，或疑是韩终。我来长跪问，欲言心忧忡。顾兹下方民，奄谢如秋蓬。愿赐玉箱药，兼之养生方。各各使老寿，年命无终穷。
拟古七首·其三
作者：钱大昕
朝代：清
体裁：古风

凉风号寒蝉，蛩吟彻四壁。荡子游不归，空房愁思积。相对影与形，梦里忆畴昔。可怜团圞月，犹似去年白。飞鸿从远来，双足缠匹帛。我欲寄之书，飞去杳无迹。君行作水蓱，妾愿作山石。蓱飘无休时，石立终不易。
拟古七首·其二
作者：钱大昕
朝代：清
体裁：古风

龙门百尺桐，轮囷盈十围。斲为绿绮琴，縆以白玉徽。水流何洋洋，山高亦巍巍。钟期顾我笑，一弹情以移。柰何舍我去，破弦不复挥。不惜弦断绝，所悲知音希。郢人泣匠石，蒙庄感惠施。形存质巳逝，千古同歔欷。
拟古七首·其五
作者：钱大昕
朝代：清
体裁：古风

快马志千里，健儿思边城。结发随骠骑，大小数十征。数奇不封侯，卖剑归躬耕。昨朝闻点兵，投牒从军行。据鞍左右盼，意气犹飞腾。指挥捕生口，竟抵休屠营。一鼓俘名王，再鼓犁龙庭。下马草露布，勒作燕然铭。勿使汉廷中，卫霍空留名。
拟古七首·其六
作者：钱大昕
朝代：清
体裁：古风

鸴鸠抢榆枋，晨风飞北林。万族各有托，志士岂无心。昔我同门友，佩玉纡朝簪。折简亟招我，弹冠当及今。翩然掉头去，高卧东山岑。石溜滴清籁，冰弦鸣素琴。元云覆屋上，白雪停树阴。日夕无一事，把酒聊酌斟。此乐当语谁，知音有向禽。
拟古七首·其四
作者：钱大昕
朝代：清
体裁：古风

挟弹少年子，杖剑羽林郎。大冠铁𨥛矛，锦衣绣裲裆。出入卫承明，车骑何辉煌。晨兴戒徒御，射猎南山阳。前驱戒騄耳，后队走骕骦。苍隼摩云起，罗罻弥天张。获禽亦无算，犒赏百千强。生饮黄獐血，分割元熊肪。西南羽檄驰，堠火通沙场。何不从军去，勒铭麟阁旁。
拟田家词
作者：钱大昕
朝代：清
体裁：古风

学稼数十载，不入城市门。婚嫁早已毕，含饴聊弄孙。幼孙六七龄，岐嶷亦可人。问之读何书，孝经与鲁论。大意虽未晓，句读粗能言。向母索枣栗，畏翁却复前。抚景忽长喟，忽忆翁少年。此景难再得，回首心茫然。
挽周少霞广文
作者：钱大昕
朝代：清
体裁：七言律诗

古湫衣钵付周郎，卅载声名翰墨场。十国遗文补欧薛，中州新韵按宫商。秋菘春韭山资足，霁月光风教泽长。耆旧祇今零落尽，尚湖回首路茫茫。
探梅
作者：钱大昕
朝代：清
体裁：七言绝句

古瘦曾誇第一流，冰霜过后弄和柔。梅花也学娇桃杏，不肯冲寒便出头。
敬修上人招集江心寺即席口占
作者：钱大昕
朝代：清
体裁：七言律诗

香林背郭隔牛鸣，淼淼江流可濯缨。人到谭禅心自定，节当浴佛雨初晴。撚须不为吟来断，撒手须从悟处行。半日化城容小住，品茶煮笋味都清。
文信国祠·其一
作者：钱大昕
朝代：清
体裁：五言绝句

颠沛求仁得，从容取义真。浚仪元具眼，科第得斯人。
文信国祠·其二
作者：钱大昕
朝代：清
体裁：五言绝句

生祭词徒壮，知音世果稀。黄冠倘南返，何减首阳薇。
文絅庵荷笠图
作者：钱大昕
朝代：清
体裁：五言律诗

衡山文献后，石隐想清风。谭借松枝拂，诗吟饭颗工。一筇青箬笠，几盏碧荷筒。身世何须计，江湖唤长翁。
斋中无事兴到辄书数字·其一
作者：钱大昕
朝代：清
体裁：古风

人皆可忠义，不皆可儒林。慷慨一时事，著述千秋心。天不生竹帛，善恶同埋沈。夷齐与龙比，安能传到今。
斋中无事兴到辄书数字·其七
作者：钱大昕
朝代：清
体裁：古风

大易言天地，其道最恒久。覆载靡不周，高明而博厚。隶首善布算，草测天地寿。异哉安乐翁，吊诡惑黔首。十二万为期，混沌归无有。消耗终戌亥，开辟启子丑。唐虞当午运，民物故繁阜。更历三万年，人缩如鸡狗。我欲问安乐，此语谁所受。太空了无言，纪述自谁某。谁从混沌前，亲见混沌后。瞿昙谭劫数，谬悠本无取。柰何拾馀唾，欲与羲文耦。
斋中无事兴到辄书数字·其三
作者：钱大昕
朝代：清
体裁：古风

臧纥信要君，不妨取其智。大哉造化心，温肃两相济。柰何后代儒，吹毛好论议。妄引春秋法，务责贤者备。善人不可为，大奸翻得志。入苙枉见招，放手更无忌。不如桑门教，苦海回头易。驱儒俾入禅，夫岂古圣意。
斋中无事兴到辄书数字·其二
作者：钱大昕
朝代：清
体裁：古风

裸葬杨王孙，单产折伯式。一事小异人，名巳动乡国。史家为立传，毋乃太无识。丈夫稍有志，动希身后名。亦复有侥倖，此理谁能明。不如读吾书，不如养吾生。日与造物游，且寻古人盟。彭殇孰为天，由蹻两无争。吾自有千古，何必待管城。
斋中无事兴到辄书数字·其五
作者：钱大昕
朝代：清
体裁：古风

大学戒聚财，孟氏辟言利。讵有桑孔徒，可赞唐虞治。介甫好大言，藉以售诈伪。卵翼诸少年，倾险败国事。公然配尼山，俛视游夏辈。非据那可常，增我千载喟。
斋中无事兴到辄书数字·其八
作者：钱大昕
朝代：清
体裁：古风

管子天下才，四维重廉耻。廉耻苟不张，缓急那可恃。夸𣬈体本柔，圆转俗所喜。五斗甘折腰，百鍊化绕指。朱门苍头儿，把臂称知己。岂徒叙主宾，逝将寄妻子。东郭乞膰馀，旁观笑冷齿。丈夫自有真，谁为中流砥。
斋中无事兴到辄书数字·其六
作者：钱大昕
朝代：清
体裁：古风

未游一介士，狂气压九州。和药进萧傅，肯作缧绁囚。安昌龌龊辈，何足污蒯缑。曷不请尚方，径断五侯头。
斋中无事兴到辄书数字·其四
作者：钱大昕
朝代：清
体裁：古风

木堇自有花，天艳若美女。蜉蝣自有翼，衣裳亦楚楚。幺么尔何知，风流太自诩。造物偶吹嘘，岂其长祐汝。可怜转瞬閒，消灭入粪土。世岂无大年，谁信蒙庄语。
斋西老梅一株盛开
作者：钱大昕
朝代：清
体裁：五言律诗

雪后梅初放，墙阴枝自横。色香全在澹，人境两俱清。独乐宋司马，长年商老彭。和羹非我事，瘦骨自天成。
断桥
作者：钱大昕
朝代：清
体裁：五言绝句

断桥本非桥，积雪亦无雪。银涛泻一门，六时流不歇。
方正学祠
作者：钱大昕
朝代：清
体裁：七言律诗

噀尽常山舌血红，读书种子果推公。一门都入全归录，五尺羞称靖难功。煮海久知刘濞志，劳军难得亚夫忠。长陵金碗今零落，尸祝何如老秃翁。
昆山学宫石
作者：钱大昕
朝代：清
体裁：古风

洵美夫子堂，卓立一品石。气蒸震泽涛，秀分洞庭脉。天公为镌劖，云根起襞积。混沌窍凿七，空洞腹容百。舞女大垂手，飞禽小张翮。剑客但蒯缑，神人俨冠帻。中丰肥胜瓠，下锐枯疑腊。豹文窥一斑，螺髻露寸碧。置之在东胶，重于宝尺璧。雨洒翠娟娟，云生青圛圛。左股割蓬莱，全身见姑射。玉山连修眉，娄江缭匹帛。似充雪堂供，不费康乐屐。吾侪雅好事，来观溯畴昔。谓言丈人峰，来自平泉宅。夷亭潮初验，石浦居新辟。扇障元规污，诗取白传适。奇石聚所好，兼金买非惜。九华列几案，二室落肘腋。罗立如儿孙，得意诧宾客。兹石尤绝伦，与公交草逆。云烟过眼殊，山邱回首隔。高斋犁为田，曲池填成陌。遂令皱瘦姿，半遭屠沽厄。岿然适有幸，观者爱无斁。巍巍尊经阁，肃肃函丈席。诸生竞摩挲，异代发光泽。介如君子操，伟哉巨人迹。它山攻可藉，一篑进求益。洗宜泮池水，荫借岁寒柏。十鼓媲岐阳，七璧陋张伯。谁云一卷小，肯以九鼎易。却忆畏垒亭，曾载吴松舶。双峰比泰华，百年挂萝薜。村童敲火频，牧牛砺角亦。席裹倘移来，剑合真喜剧。尽取望徒奢，得一心巳怿。奇传到公名，拜学米家癖。清叔人可重，熙甫记良核。题诗谂后来，流连日将夕。
昌运宫
作者：钱大昕
朝代：清
体裁：五言律诗

香火前朝院，天风戛玉笙。门开青嶂对，人荫白松行。亭覆康陵敕，苔封内监茔。客来谭往事，𢀩觉胜元明。
春日
作者：钱大昕
朝代：清
体裁：五言律诗

寂寞三家市，娑拖一老藤。访花先约伴，问渡或逢僧。獭欲陈鱼富，狸无捕鼠能。稍欣春雨足，宿麦润千塍。
春日閒居
作者：钱大昕
朝代：清
体裁：五言律诗

五亩城西路，郊居赋若何。鸟声新雨过，帆影夕阳多。酒熟人初醒，诗成客解歌。生来耽习静，閒坐说襌那。
春雪和东坡韵·其一
作者：钱大昕
朝代：清
体裁：七言律诗

轻尘乍糁玉纤纤，料峭寒威几阵严。谁挽竹弓弹密粉，尽倾沧海煮形盐。披蓑独钓迷江岸，授简长吟侧帽檐。颇恨春光勾勒住，金钩嫩绿未舒尖。
春雪和东坡韵·其二
作者：钱大昕
朝代：清
体裁：七言律诗

重阁何心闭宋纤，轴帘聊避朔风严。小儿任意装狮虎，野老相过索米盐。寂寞遥山遮翠黛，模糊破屋没茅檐。一杯独饮浑无赖，腊瓮须探郭索尖。
昭阳湖·其一
作者：钱大昕
朝代：清
体裁：七言绝句

濛濛万顷水云风，八月犹残䓿萏红。湖上人家无长物，荡舟齐出卖莲蓬。
昭阳湖·其三
作者：钱大昕
朝代：清
体裁：七言绝句

两行老柳绿方酣，百里遥山翠欲含。只少红楼兼画舫，风光约略似江南。
昭阳湖·其二
作者：钱大昕
朝代：清
体裁：七言绝句

一年强半是辛勤，家具无多只一身。菱角鱼苗都卖却，晒将荷叶当炊薪。
显宁庙
作者：钱大昕
朝代：清
体裁：五言律诗

庞公有遗庙，来访卧龙西。剖竹功堪纪，披榛迹未迷。炉存文懿款，额认显宁题。千载墙隍古，椒浆父老携。
晏城
作者：钱大昕
朝代：清
体裁：五言律诗

地入齐河县，城仍晏子封。禳星词正大，枕股义从容。节俭砭时失，流连究主讻。但存足欲戒，邶殿益何庸。
晓行
作者：钱大昕
朝代：清
体裁：五言律诗

挥策去匆匆，村原极望同。树枯时带瘿，山好不嫌童。紫蓼秋塍雨，青帘晓市风。轻凉适吾体，浑忘客途中。
晓行
作者：钱大昕
朝代：清
体裁：古风

晓星欲落犹未落，仆夫催我起趁站。清泉横道浅可涉，老树人立俨冠剑。谁家牛铎巳先鸣，杂以鞭笞言多儳。我语仆夫且缓行，月黑沙深防马陷。
晓行
作者：钱大昕
朝代：清
体裁：古风

晓行乱山中，前望百顷湖。湖中青数朵，有似小姑孤。了知本非水，云烟幻斯须。初日忽回照，金色鱼鳞铺。三竿日渐高，云水两巳无。惟有峭茜峰，缥缈芙蓉敷。黄山吾未到，斯理可举隅。忽疑大瀛海，时作桑田枯。得非和合成，云雾气所嘘。千劫一旦暮，鲲鹏笑蟪蛄。我言岂谬悠，试问蒙庄徒。
晓行
作者：钱大昕
朝代：清
体裁：五言律诗

残漏五六点，稀星三四匀。岸崩枯似腊，树秃立如人。估客郎当铎，征夫轣辘轮。趁凉同起蚤，露气湿衣巾。
晓行·其一
作者：钱大昕
朝代：清
体裁：七言绝句

为避风波就陆行，潺潺却爱听溪声。楚南不比黔南险，也觉途无三里平。
晓行·其二
作者：钱大昕
朝代：清
体裁：七言绝句

沙冈凹凸不成山，也有烟岚四面环。遥见人家村落近，青螺出没短墙閒。
晓行口占
作者：钱大昕
朝代：清
体裁：七言绝句

山行五日仆云痡，历遍嵚㟢得坦途。底识主人厌平衍，几番回望翠模糊。
晓行口占·其一
作者：钱大昕
朝代：清
体裁：七言绝句

日出烟消见远村，岚光依约是苏门。天容山色看无别，只认遥空抹一痕。
晓行口占·其二
作者：钱大昕
朝代：清
体裁：七言绝句

最爱寒山面目真，铅华洗尽见精神。天然古澹仍坚瘦，比似嵚㟢磊落人。
晓过北山岭至桐城
作者：钱大昕
朝代：清
体裁：五言律诗

泱漭晓云横，云深不碍行。四围皆叠嶂，五雉见孤城。老柳行行秃，疏篁个个清。龙眠如有约，十里送兼迎。
晓闻禽声
作者：钱大昕
朝代：清
体裁：古风

我不辨鸟语，而喜听鸟声。清晨啁嘈响，有若鸾皇鸣。我衰久耳聋，问字鲜友生。何期不速客，过我时嘤嘤。物微意良厚，愿申岁寒盟。乐哉我与尔，勿慕乔木荣。
晓雾行万安城南·其一
作者：钱大昕
朝代：清
体裁：七言绝句

晓入烟云窟里行，漫漫对面不分明。青山想厌红尘客，不肯随人出送迎。
晓雾行万安城南·其二
作者：钱大昕
朝代：清
体裁：七言绝句

四望茫茫一槩同，时闻鸡犬白云中。江山清福难消受，咫尺翻教眼界穷。
晚抵邯郸
作者：钱大昕
朝代：清
体裁：七言律诗

邢赵山川指顾閒，太行千里势回环。寒云北入邯郸道，落日西衔车骑关。倦鸟梳翎将就宿，疲牛脱轭自知还。往来驿吏多相识，尘涴征衫几许斑。
晚行清苑城外见月
作者：钱大昕
朝代：清
体裁：古风

朝辞郭隗里，夕宿徐河涯。明月大如镜，照见人须眉。空林叶尽脱，了不蔽清晖。微风动枝柯，水中荇藻披。一帆风利过，乃是人影移。谁言霜月苦，玩之独忘疲。山家多畏寒，未暇领此奇。行者日旁午，有景无人知。寓意不留意，适尔与吾期。瞥眼恐易失，援笔为赋之。自我出国门，五见明月圆。镇阳礼大佛，虚堂可谭禅。武昌东湖驿，围棋夜忘眠。中秋在试院，官烛三条燃。归来宿岳阳，镜面天水连。今夕复何少，清光益澄鲜。地以南北异，节亦温凉迁。惟有如圭月，长此清净缘。过去及见在，未来亦复然。太洁性所抱，有恒德斯全。草嫌霜华冷，悟兹忘言诠。
晤邢长兴佺山即留宿官斋
作者：钱大昕
朝代：清
体裁：七言律诗

扁舟偶到雉山城，遍野桑麻百室盈。三径新开调鹤地，六时不废读书声。文章政事真兼美，陇树吴云快合并。一榻肯容吾辈住，清风如见古人情。
普生泉歌为陶悔轩方伯赋
作者：钱大昕
朝代：清
体裁：古风

文登方伯癖好事，示我淳熙井阑字。星移物换六百秋，刻画分明波磔备。名园地偏行汲少，寒泉不受人閒滓。䌄短从它抱瓮回，波澄怕惹胭脂腻。今年旱暵众泉枯，独自涓涓流不匮。浇花煮茗冽且甘，压倒名泉品廿四。仲交好奇曾未收，若谱群芳失兰蕙。神锥颖脱待处囊，始信閒中裕经济。古心一旦遇赏音，井养皆归使君赐。公昔凿井上艾城，山下出泉流澎濞。清白从来大吏心，灌输要令斯民利。普生之语岂徒然，似为我公纪善治。休羡南阳鞠水仙，仍留东井甘泉记。
暖炕
作者：钱大昕
朝代：清
体裁：七言律诗

炽炭中央气四通，先生真欲号冬烘。未妨厝火仍安寝，且耐薰心略禦穷。上座试安木居士，炎官新守土司空。江南有客酸寒甚，伏枕偏愁内热攻。
暮宿木渎吴企晋园亭
作者：钱大昕
朝代：清
体裁：古风

羲轮不暂驻，夕景来阴崖。沿途越修畛，命驾登幽斋。吾友早遗荣，相见惬我怀。盍簪乐情话，容膝升堂阶。坎习激清籁，解作滋新荄。以兹丘园乐，况复联朋侪。迢迢月初上，千里无尘霾。清煇长不减，良觌宁愁乖。素履贞无咎，同心道长谐。愿言崇令名，相于游息偕。
曲逆咏古
作者：钱大昕
朝代：清
体裁：七言律诗

六奇孺子擅阴谋，曲逆名城万户酬。阿世取容终王吕，因人成事竟安刘。白登围解输奇绘，云梦弓藏痛伪游。当日高皇数三杰，运筹元只说留侯。
曲阳道中
作者：钱大昕
朝代：清
体裁：七言绝句

向禽山水有前期，投老全无济胜资。五岳平生唯到一，此来又拜曲阳祠。
曹剑亭刑部和韵见赠即奉荅
作者：钱大昕
朝代：清
体裁：七言律诗

馈岁人閒作意忙，先生闭閤坐来忘。两篇观物心中易，一枕游仙梦里乡。老手诗真如啖蔗，庸医药草试煎汤。熊罴谭笑居然却，十笏清斋倚隐囊。
曹武惠祠
作者：钱大昕
朝代：清
体裁：七言律诗

荆湖战舰又凌波，卧榻其如鼾睡何。三世将家仍有后，一城生聚幸无它。只言敕干江南事，草话亲提左手戈。仕宦几人誇使相，好官不过得钱多。
望中岳
作者：钱大昕
朝代：清
体裁：七言律诗

西来紫气郁干盘，天外诸峰马上看。石阙遗文留汉篆，金泥绝顶表唐坛。星辰扪历三霄近，松柏阴森六月寒。五岳壮游初志在，何时扶屐到层峦。
望仙桥
作者：钱大昕
朝代：清
体裁：五言律诗

傍水低低屋，穿桥小小舲。潮来从顾浦，烟细认安亭。种豆青攒筴，收棉白拆铃。村村歌岁稔，乐矣返柴扃。
望华塔寺
作者：钱大昕
朝代：清
体裁：七言绝句

华塔同登最上头，重来清泪落西州。金光绀碧依然在，忍向城南续旧游。
望岱宗残雪
作者：钱大昕
朝代：清
体裁：五言律诗

雨霁巳三日，岱宗残雪明。斜拖吴观练，寒偪泰安城。风劲裘知敝，霜浓酒易倾。匆匆乘传过，回首玉峥嵘。
木棉花歌
作者：钱大昕
朝代：清
体裁：古风

木棉之花古未有，流传乃自林邑南。高昌缅甸及南诏，移来交广雷琼儋。桐身枫叶芙蓉蕊，秋来结实离相参。周遭径尺修数丈，非𣏌非梓非楩楠。蛮方宝此作活计，不数八茧吴中蚕。尔雅释木置不录，南州旧志披琅函。迦罗婆劫载梵夹，嘉名肇锡由瞿昙。草棉晚出乃居上，卑枝弱干霜苞含。古终古贝名少别，骚翁辨说徒诂諵。何人分种到江左，花开处处临澄潭。崖州老姥年七十，卓椎双髻头鬖鬖。传来上世种植法，至今立祠香茅庵。乌泥泾上灵旗卷，风鬟雾鬓留空龛。尔来传授五百载，乡村男妇人人谙。弓弹杆轧良自苦，如食蓼叶虫知甘。吾生虽无田负郭，田家月令曾研覃。四坐勿諠听贱子，试为具述忘愚憨。疁城土燥不宜稻，稻田十廑得二三。三月才过微雨润，木香花下香馣𩡝。农夫走寻官历日，翻阅败壁袪白蟫。诘朝相戒种花去，蓬头散发除褴𢁘。从朝至晡不得息，汗出浃背流如泔。东皋几日生意早，新芽迸土抽瑶簪。火云触热青笠覆，草根细斸长锄锬。向午不惮日杲杲，凌晨时听钟韽韽。应门稚子携酒榼，馌饷小妇簪宜莮。嗟尔妇子大作苦，面目黧黑中心惭。去年种花花事歉，家中积储无一甔。今年天气晴更好，十日一雨波渟涵。里巫醵钱赛村社，社翁社母醉且酣。巫言祀神神不怒，福汝祐汝非戏谭。三秋转眼西风紧，捉花处处争搜探。提囊花铃大于茧，腰系圆簏携荆篮。不辞采撷指爪秃，十十五五赪肩担。归来茅舍夕阳暮，少长列坐齐罗聃。园蔬饾饤剥菱芡，水族琐碎持蠃蚶。红莲饭熟出破甑，菊花酿美开新坩。拍手顿足纷杂沓，太平有象乐且湛。朝来忽讶声剥啄，市牙估客频停骖。得钱梱载渡江去，吾庐依旧空沈沈。蚤花捉后花渐少，霜黄满地群儿挦。卖饧老翁打鼓过，倾筐换取目眈眈。促织初鸣河射角，篝镫一缕光犹弇。黄纱夜纺軖车闹，抱布贱售忧如惔。我农经年长碌碌，夫岂本性由来耽。官租私债偿未足，吁嗟筋力何以堪。吁嗟筋力何以堪，明年力作催丁男。
村中记所见
作者：钱大昕
朝代：清
体裁：七言律诗

小小茅檐曲曲篱，墙攲聊借石头支。日高编箔烘烟叶，雨歇携耞打豆萁。香稻巳催千顷割，残荷犹见一枝垂。由来气候山中别，试补豳风七月诗。
村行·其一
作者：钱大昕
朝代：清
体裁：七言律诗

几日轻阴暑渐销，孤村稍喜避尘嚣。秋粱巳穗宜删叶，晚豆将花亟护苗。细细菱丝浮水面，累累瓜蔓挂墙腰。雨馀准备前途滑，伐柳填薪当小桥。
村行·其二
作者：钱大昕
朝代：清
体裁：七言律诗

真羡宽乡一老农，久无冰炭在心胸。妻工举臼调铅拙，儿解耕田识字慵。食指动来炊饭熟，衰颜开处浊醪浓。平生不省公卿贵，世守头衔卖菜佣。
杜文贞公祠
作者：钱大昕
朝代：清
体裁：七言律诗

森木鸣蝉八月凉，拾遗游迹未全荒。中书落笔才真壮，宾客诸侯老更狂。直欲许身追稷契，何曾谭蓺薄卢王。南池再拜瞻遗像，宛到成都旧草堂。
杨忠烈公祠
作者：钱大昕
朝代：清
体裁：七言律诗

茄花委鬼日猖披，想见张髯瞋目时。仓猝移宫关大计，慨慷伏阙进危词。姓名空冠东林籍，魂魄谁招镇抚司。齿冷三朝修要典，南牙宰相北牙儿。
杨村道中
作者：钱大昕
朝代：清
体裁：七言绝句

岸岸垂杨万缕斜，轻阴日午不飞沙。只疑白浪如银涌，十里秋风乔麦花。
析薪谣
作者：钱大昕
朝代：清
体裁：古风

伐木析作薪，尽日声所所。可惜栋梁材，斧斤不赦汝。炊薪利在燥，析薪利在湿。薪湿火不然，薪燥刃难入。析薪刃不伤，要在寻其理。庖丁解牛方，闻之蒙庄子。析薪日有程，多寡量汝力。贪多力不任，欲速竟何得。
林屋洞
作者：钱大昕
朝代：清
体裁：七言律诗

左神洞府守真官，路隔仙凡凿空难。地肺传闻通水底，天梯或可陟云端。书藏玉字千年閟，乳滴珍珠六月寒。懊恼泥深行不得，灵踪留待后游看。
柏乡谒汉光武庙
作者：钱大昕
朝代：清
体裁：五言排律

白水出真人，天符赤伏陈。一成仍祀夏，三户果亡秦。决战昆阳日，膺图鄗邑辰。雄才殄群盗，大度保功臣。豁达高皇匹，精勤宣庙伦。严陵星作客，南顿号称亲。卜洛规模正，崇儒教化淳。祚延十二世，颂溢卅三春。小县祠犹古，荒台迹未湮。石人传诞妄，麦饭话艰辛。树老神鸦宿，梁空乳燕宾。冕旒纷夹侍，想见帝王真。
柬习庵·其一
作者：钱大昕
朝代：清
体裁：七言律诗

款门剥啄不辞忙，坐久谭深主客忘。甘井汲泉宜勿幕，官园种菜只如乡。校书君正然藜火，病齿吾方呷药汤。卅载光阴敲石过，儿时记赌紫罗囊。
柬习庵·其二
作者：钱大昕
朝代：清
体裁：七言律诗

传衣缚律枉多忙，挂角羚羊迹要忘。谁似公才誇八斗，真看诗老出吾乡。蒸砂千劫终非饭，薄酒三钟却胜汤。攻短自来须苦口，刀圭为我启行囊。
柬长沙张慧川明府·其一
作者：钱大昕
朝代：清
体裁：七言律诗

献纻论交十载前，沧浪亭畔话缠绵。访秋圆泖宵连榻，过夏长安午擘笺。管领风骚名下士，平章山水吏中仙。停车傍听舆人颂，三异中牟万口传。
柬长沙张慧川明府·其二
作者：钱大昕
朝代：清
体裁：七言律诗

昨岁燕台我送君，今朝握手楚江濆。折麻不待衡门雁，卷幔同看梦泽云。泉性出山仍峻洁，兰言入座益清芬。宦游我似文园倦，惭愧临邛恭敬勤。
柬黄见沧太守
作者：钱大昕
朝代：清
体裁：七言律诗

篮舆行遍翠嶙峋，握手南衙为洗尘。地近天台山总妙，郡逢贤守俗还淳。当官不改诗书味，练事终归质素人。送我一筇华顶去，寄情物外亦经纶。
桃源·其一
作者：钱大昕
朝代：清
体裁：七言绝句

灼灼桃花逐水流，仙人采药漫勾留。山中半载当千岁，如此长生我欲愁。
桃源·其三
作者：钱大昕
朝代：清
体裁：七言绝句

草露风镫景不留，鬼诗多事涴丹邱。曹唐岂是骖鸾客，且伴千头壮水牛。
桃源·其二
作者：钱大昕
朝代：清
体裁：七言绝句

几生修到洞门开，春鸟如何唤便回。冷笑神人亦凡眼，刘晨元不是仙才。
桐岩岭下作
作者：钱大昕
朝代：清
体裁：七言律诗

依岩傍涧数家村，位置天然独乐园。山不知名皆蕴藉，树当入夏倍丰繁。耳边但觉奔雷响，眼底俄惊积雪翻。青箬绿蓑都入画，大痴粉本此閒存。
桐柏宫
作者：钱大昕
朝代：清
体裁：五言律诗

桐柏仙人地，琳房俨玉京。璚台如可接，月屋此经行。导引张无梦，栖真杜广成。乘云倘来下，我欲问长生。
梁山舟前辈八十
作者：钱大昕
朝代：清
体裁：七言律诗

占得西湖第一峰，烟云供养几千重。门悬曼硕山舟字，人识坡公笠屐容。挥翰尚看奔渴骥，著书久巳薄雕龙。年开九十身逾健，不为登高借瘦筇。
梁秀才以秋碧堂帖见贻赋荅
作者：钱大昕
朝代：清
体裁：七言绝句

泰山流落一豪芒，过眼云烟讵易忘。自到平泉留秘本，人閒不数戏鸿堂。
梅市
作者：钱大昕
朝代：清
体裁：七言绝句

巫山出外市门前，谁识监门有列仙。不是冥鸿辞弋者，龚生那免天天年。
楚南士子场后以试文谒学使吴云岩前辈云岩决其必售者五人曰丁甡丁正心张德安石鸿翥陈圣清比揭晓则五人皆中式而五魁之中得其四焉楚人传以为盛事云岩有诗因和其韵
作者：钱大昕
朝代：清
体裁：七言律诗

一一春蚕食叶声，善鸣此日果先鸣。铸颜蚤识心良苦，说项方知眼独明。伪体别裁当代望，爱才如命古人情。三年手植多杶干，分刌无私玉尺平。
楼桑村和西厓侍读韵
作者：钱大昕
朝代：清
体裁：七言律诗

小市流传帝子居，郁葱佳气讵云虚。依袁偶作投林鸟，入蜀居然纵壑鱼。锦里筑坛非故土，楼桑成盖忆当初。英雄魂魄知馀恨，未得归乘左纛车。
榜人谣
作者：钱大昕
朝代：清
体裁：五言绝句

江上多颠风，三日断来去。邻船犹未开，且草争先渡。
横塘
作者：钱大昕
朝代：清
体裁：五言律诗

碧水澹如油，横塘八月秋。网鱼收细碎，浴鸭任沈浮。红蓼花垂粟，青菱角中钩。具区三万顷，泛宅亦风流。
次孙师康十一岁好诵余诗喜而有作
作者：钱大昕
朝代：清
体裁：七言绝句

病来十指似悬椎，巳是江淹才尽时。惭愧惊人无一句，虚劳汝诵老夫诗。
次榕皋蛰室韵·其一
作者：钱大昕
朝代：清
体裁：五言律诗

方丈虚生白，斯晨息此庐。地偏能避俗，身健乐閒居。物理寒暄外，天心𨵵辟初。眼前堪悟易，何事问三车。
次榕皋蛰室韵·其二
作者：钱大昕
朝代：清
体裁：五言律诗

垂帘如洞壑，挥翰即云烟。容䣛无多地，观心小有天。声名四海满，福慧一身全。冷笑瓜牛陋，焦生未是贤。
次韵严跂堂正月三日对雪
作者：钱大昕
朝代：清
体裁：古风

闻君逃禅学迦叶，不作佛助惊蛱蝶。苦吟瘦生生未摄，险语偪人和韵叠。我穷坚壁兵不接，诗肠十日稍安贴。斋空法喜为妻妾，苦行如僧少度牒。今日何事手揩睫，示我新诗笑浮靥。春三日雪盈尺浃，曰大有年纪瑶笈。常甲如荼万夫詟，真妃携从昼出猎。六合澒洞一足涉，大慈布施倒囊箧。令严不闻人语喋，诗人舌耕六籍馌。失喜满酌三升腊，一身康济阴阳燮。摇笔千言观者慑，句奇格变书之箑。令我目眴心以惬，彼盈我竭欲赪颊。信手荅之倚床楪，技痒不禁破械辄。我诗可弃履中屧，君才有用剑上铗。春风马蹄行蹀躞，勿作平原乞米帖。
次韵范孝廉莪亭
作者：钱大昕
朝代：清
体裁：七言律诗

心似冰壶万里清，牙签一一鉴来精。著书巳胜金楼子，汲古常携玉带生。嗜好未除终远俗，文章愈老并忘名。客中𢀩喜陪游屐，松岛蓉洲寄远情。
次韵鹤溪见寄
作者：钱大昕
朝代：清
体裁：七言律诗

别多作恶辄经旬，羡尔吟诗笔有神。径凿蚕丛全避熟，样裁鱼缬要生新。钞书那惜霜豪秃，临画聊成雨点皴。见说归期真不远，南村只待素心人。
正月二日夜雪用东坡聚星堂韵
作者：钱大昕
朝代：清

茶炉半枪始展叶，夜窗手点浮绿雪。开门密霰已满庭，狂呼失喜冠缨绝。轩辕忍寒肩辄耸，柴桑习懒腰愁折。松枝插户压渐低，镫影摇空暗欲灭。生涯碌碌风轮转，岁月堂堂电光掣。频浮蓟北柏子樽，苦忆江南梅花缬。停云远道空滞留，归梦残更付骚屑。诘朝初旭雪半消，似有仍无只一瞥。空中色相定何著，文殊师利犹多说。便须参访不二门，顾我舌根钝于铁。
正月二日夜雪用东坡聚星堂韵
作者：钱大昕
朝代：清
体裁：古风

茶炉半枪始展叶，夜窗手点浮绿雪。开门密霰巳满庭，狂呼失喜冠缨绝。轩辕忍寒肩辄耸，柴桑习懒腰愁折。松枝插户压渐低，镫影摇空暗欲灭。生涯碌碌风轮转，岁月堂堂电光掣。频浮蓟北柏子樽，苦忆江南梅花缬。停云远道空滞留，归梦残更付骚屑。诘朝初旭雪半消，似有仍无只一瞥。空中色相定何著，文殊师利犹多说。便须参访不二门，顾我舌根钝于铁。
正月十九日同曹习庵编修张绣堂赵实君两上舍游白云观次习庵韵
作者：钱大昕
朝代：清
体裁：古风

重阳之教起关右，一花七叶了无垢。神仙宗伯出善门，戊辰正月日十九。全真心欲长交梨，遗世肘仍化枯柳。干镫焰向昆嵛传，一滴源从甘井浏。马谭刘郝漫齐名，泰华居然俯陵阜。两朝徵召笑不应，却著芒鞋雪山走。老翁八十更何求，曷不杜门丹灶守。至人有道先济物，忍令芸生死速朽。采芝黄绮解避秦，区区独善讵高手。仙家那有不死方，五利文成非吾偶。阿谁辨伪妄訾謷，多事山僧想颜厚。即今都人传宴邱，了识长春道长久。招邀朋旧出城西，后车不载偏提酒。令威千岁几曾归，不朽之名乃真寿。白云去住自无心，能解世人烦恼否。
武昌
作者：钱大昕
朝代：清
体裁：七言律诗

惊涛卷雪压城低，九派江流迹巳迷。三楚帆樯风上下，万家烟火水东西。山围大别单椒峙，洲拥金沙碧草萋。遥指仙人骑鹤地，危楼终古切云霓。
武林归舟
作者：钱大昕
朝代：清
体裁：古风

雨阻寻山兴，风留送客情。桃花开两岸，如伴老人行。巳分模糊眼，惭看艳冶花。黑甜忽惊起，当面赤城霞。
毛苌里
作者：钱大昕
朝代：清
体裁：七言律诗

申培辕固各专门，谁似毛公诂训尊。北海作笺传古学，西河制序启真源。四诗未坠斯人出，千载云遥故里存。太息后贤矜凿空，欲将部娄废昆崙。
水乐洞
作者：钱大昕
朝代：清
体裁：五言绝句

水石相撞击，善鸣假以鸣。何必丝与竹，太音无亏成。
永济寺
作者：钱大昕
朝代：清
体裁：七言律诗

悬厓青瘦似礛䃴，中有清凉十笏居。六合山光凭槛入，大江帆影卷帘馀。谭禅不契空行脚，养病无妨且废书。三载重过怍厎事，晨钟送响只纡徐。
江宁城外作
作者：钱大昕
朝代：清
体裁：七言绝句

草屈金钩绿意新，平桥碧水尚粼粼。天公也念民无褐，三九居然似小春。
江明府于九拓石鼓山刘莘老题名见贻并索诗
作者：钱大昕
朝代：清
体裁：古风

江侯昆弟古与稽，同游石鼓穷西溪。二分垂足百尺梯，遍拓唐宋元人题。千里缄致费赫蹄，忠肃留识尚未翳。轩如老鹤立群鸡，熙宁新法算黍圭。抗论十害遭排挤，监仓公暇两子携。振衣扶屐来攀跻，九字瘦劲悬虹霓。谁与谗口贝锦緀，父死不葬肆慢㦒。文孙持节腰玉犀，三改甲子迹未迷。拂拭遗刻心怆悽，孙以祖重名不澌。维公忠义为根柢，偶然飞鸿印雪泥。重之乃与瑶琨齐，人贵自立非虚兮。
汤婆子
作者：钱大昕
朝代：清
体裁：五言律诗

乡以温柔好，时当冷澹亲。火攻元下策，水懦颇宜人。恰称衰翁伴，须防少妇嗔。热肠谁似汝，朴被顿生春。
汤阴
作者：钱大昕
朝代：清
体裁：五言律诗

羑水流城北，淇泉屈邑东。霜清僧寺磬，树老古原风。故里尧君素，荒坟嵇侍中。金牌三字狱，千载泣英雄。
汤雪樵五十
作者：钱大昕
朝代：清
体裁：七言律诗

五柳门前绿意舒，笔床茶灶久相于。碧云閒拟休公句，玉箸争传李监书。大布衣轻侯万户，小蒲团坐岁三馀。程娄老辈皆多寿，潇洒输君半百初。
汪杏江编修五十
作者：钱大昕
朝代：清
体裁：七言律诗

廿载才名馆阁传，宫师踵武引斜川。心超卿棘公槐外，悟到天云瓶水前。一室化城游自在，全家福地住神仙。昨非今是休分别，指月何曾两样圆。
汪蛟门少壮三好图为秦敦夫太史题
作者：钱大昕
朝代：清
体裁：古风

我不学周公瑾，识曲顾误研宫商。亦不学毕茂世，盗饮僵卧酒瓮旁。惟储文字五千卷，晨夕相对长无忘。六经为曲蘖，百氏如笙簧。雕虫一任壮夫诮，食蹠更比老饕忙。家徒四壁况善病，此生无分温柔乡。当年彦瑜华腴胄，知音豪饮工词章。自述三好不及色，赤心战栗神内藏。蛟门比部磊落士，直干百尺梧桐长。画师传神出新意，十眉环列窈窕娘。同时名流竞题咏，输攻墨守奚低昂。百年妙迹幸无恙，贯月夜夜虹生光。赏音今遇太虚子，珍重不异兼金黄。长城诗格出家学，木天两世鸾皇翔。急流勇退神仙骨，竹西骑鹤聊襄羊。检书室有如愿婢，倚声人捧桃根觞。丈夫寓意不留意，天女下试庸何妨。萧生寒俭太自苦，踏歌江上同汪郎。
汴中咏古·其一
作者：钱大昕
朝代：清
体裁：七言律诗

香孩营里气葱茏，宅汴何如卜洛雄。舆地全收十国旧，宽仁巳变五朝风。斧声终讶喧镫下，禅话虚传出袖中。一代韩王称佐命，誓书金匮负匆匆。
汴中咏古·其七
作者：钱大昕
朝代：清
体裁：七言律诗

山寺归来好语闻，宫中尧舜辅新君。活民巳任温公相，草制争传内翰文。岂意蛟龙才得水，便教狐兔倏成群。原陵社饭匆匆过，黑白青蝇了不分。
汴中咏古·其三
作者：钱大昕
朝代：清
体裁：七言律诗

天书夜半授真符，西祀东封礼各殊。黄盖竟因孤注胜，青坛想见万灵趋。一钉未拔多疮痏，五鬼纷来欲啸呼。终赖朝端有君子，未妨小事偶糊涂。
汴中咏古·其九
作者：钱大昕
朝代：清
体裁：七言律诗

积薪厝火久相仍，顷刻中原便土崩。几见三衙冲矢石，空劳四出括金缯。北辕此去嗟何及，南烬遗闻事草凭。独有幽兰孟居士，白头话旧恨填膺。
汴中咏古·其二
作者：钱大昕
朝代：清
体裁：七言律诗

龙行虎步俨居尊，桴鼓亲提定太原。酒赐牵机终有毒，𨫼炊热饼竟难翻。图书馆阁徒誇富，骨肉参商却少恩。一弟房陵犹稿葬，燃萁那不忆同根。
汴中咏古·其五
作者：钱大昕
朝代：清
体裁：七言律诗

妙选金枝得定储，元臣匡辅事何如。空头署敕机先决，雪涕陈言病亦舒。四载忧勤凭几日，两宫慈孝撤帘初。一篇濮议堪千古，欧九何曾不读书。
汴中咏古·其八
作者：钱大昕
朝代：清
体裁：七言律诗

亲书党籍姓名留，符祐忠良一网收。遂使舒王跻配享，何妨隐相厕清流。东南花石民膏竭，西北戈鋋战骨愁。转眼青城才梦觉，燕山亭外望皇州。
汴中咏古·其六
作者：钱大昕
朝代：清
体裁：七言律诗

青苗手实算增缗，条例三司次第新。只喜善神常护法，那知安上有流民。秀才尽变空疏学，宰相何堪执拗人。笑煞佳儿能绍述，霎时断送汴城春。
汴中咏古·其十
作者：钱大昕
朝代：清
体裁：七言律诗

中都才幸又南京，冷笑狂王贯巳盈。隋炀穷兵知不返，苻坚独断竟何成。空劳采石投鞭渡，那许吴山掉臂行。多少墙茨中冓刺，史家真㷳总难明。
汴中咏古·其十一
作者：钱大昕
朝代：清
体裁：七言律诗

金瓯半壁渐摧残，且倚黄河作堑看。北望几时销战垒，南侵多事启兵端。岂能方面皆胥鼎，可有忠言继素兰。赖是和林勤远略，幕巢偷得十年安。
汴中咏古·其十二
作者：钱大昕
朝代：清
体裁：七言律诗

亲征决战本儿嬉，寂寞空城那可支。将相备员霜后萚，河山满眼局终棋。归潜空剩刘祁志，都省新刊崔立碑。红粉青娥驱北去，仳离略似靖康时。
汴中咏古·其四
作者：钱大昕
朝代：清
体裁：七言律诗

金芝御榻叶连绵，卌载深仁浃八埏。直士同升能受谏，和戎有利不开边。文章都改西昆体，将相争誇庆历年。若使神孙仍旧贯，汴京九鼎岂能迁。
沙河道中
作者：钱大昕
朝代：清
体裁：五言律诗

霜落山无色，沙深草不生。一河岐两派，五雉见孤城。文笔颜开国，功名宋广平。梅花亭外月，十里送人行。
沧浪亭
作者：钱大昕
朝代：清
体裁：古风

苏君昔寓苏，傍水小亭建。清风明月佳，买断钱四万。谁云傲骨屯，自取兼山艮。竹翠穿日光，窗青延野蔓。吟诗寄欧梅，馀子母我慁。平生金石文，委积尘一寸。那知谤焰息，声名出蹇钝。翻令后游人，到此适所愿。前孙与后章，弃置勿复论。清兮沧浪水，濯缨来者劝。
沧浪亭柳寄都门旧同学
作者：钱大昕
朝代：清
体裁：七言绝句

上林桃李各争妍，尽让三吴国色先。谁道沧浪憔悴柳，相看青眼巳多年。
河豚歌
作者：钱大昕
朝代：清
体裁：古风

海乡多河豚，腴美胜梁肉。先春举网得，不待垂杨绿。清晨招客盛满盘，有客头摇眉即蹙。忍将性命付儿嬉，顷刻人身近鬼录。主人语客箸勿停，严龟食经君未读。抉眼刳肠血出漉，洗之涤之真味足。吾乡朵颐千百辈，饱啖人人餍所欲。醉归儿女话团圞，阿谁独胀彭亨腹。鸳鸯绣被朱轮车，人生何往非鸩毒。一味当筵且草忧，劝君休恋容容福。
治隐园三友图为韩旭亭作·其一
作者：钱大昕
朝代：清
体裁：五言律诗

昔读遗民传，有怀复社贤。名高厨顾上，齿让郑金先。剥啄无它客，衣冠俨列仙。依依五株柳，共话义熙年。
治隐园三友图为韩旭亭作·其二
作者：钱大昕
朝代：清
体裁：五言律诗

四夔犹少一，三剑并超群。桐木南阳旧，虹光北斗分。传诗垂教远，卖药怕名闻。弈叶丹山凤，披图诵昔芬。
法源寺看花
作者：钱大昕
朝代：清
体裁：七言绝句

丁香花落海棠残，火迫春风到牡丹。冷笑山僧忙底事，栽花只博别人看。
法源寺观牡丹因怀琴德
作者：钱大昕
朝代：清
体裁：七言律诗

精蓝地近一牛鸣，每到花时几度行。天与色香矜智慧，人从开落悟亏成。老僧底用谭优钵，长者真须学净名。蒲褐先生无恙否，何缘共坐话无生。
泛光湖
作者：钱大昕
朝代：清
体裁：七言绝句

澄湖万顷镜新磨，撒网家家住碧波。行到淮南胜淮北，草房渐少瓦房多。
泛湖
作者：钱大昕
朝代：清
体裁：五言律诗

秋水清无滓，天然镜面平。四围山作髻，镜里照分明。出郭便离俗，泛舟聊适情。楼台金碧色，人在画图行。
泛澹台湖
作者：钱大昕
朝代：清
体裁：古风

解维鲇鱼口，落帆宝带桥。澄波杳无际，十里明青瑶。轻帆出其閒，快剪分生绡。烟开虹亭树，风动淞江潮。水禽去又来，葭苇寒萧萧。缅怀浮家客，清标不可招。临渊起馀羡，且听榜人谣。
洞庭杂咏·其一
作者：钱大昕
朝代：清
体裁：七言绝句

三江百渎水趋东，咫尺神山路可通。草信道书标第九，灵奇直欲冠寰中。
洞庭杂咏·其七
作者：钱大昕
朝代：清
体裁：七言绝句

为爱名山最上层，非关投老欲依僧。上人倘肯招房客，我岂不如曲信陵。
洞庭杂咏·其三
作者：钱大昕
朝代：清
体裁：七言绝句

三洞玲珑一窍分，天留石室护灵文。罗浮东武何由到，除是当年墨佐君。
洞庭杂咏·其九
作者：钱大昕
朝代：清
体裁：七言绝句

磊落嵚㟢第一流，森如鹳鹤聚沙洲。石公自爱波心立，不慕人閒盘固侯。
洞庭杂咏·其二
作者：钱大昕
朝代：清
体裁：七言绝句

地肺争传宛委名，深冬不惮摄衣行。灵威与我曾相识，先遣白云洞口迎。
洞庭杂咏·其二十
作者：钱大昕
朝代：清
体裁：七言绝句

小鼍东下即长圻，野鹜惊人拍拍飞。休道宝山空手返，载将夜雪一船归。
洞庭杂咏·其五
作者：钱大昕
朝代：清
体裁：七言绝句

白家宦况太萧然，怪石区区宝一拳。若得此山作提举，也应钟乳聚三千。
洞庭杂咏·其八
作者：钱大昕
朝代：清
体裁：七言绝句

东鸭西鸭聚湖尾，南乌北乌落湖心。翠螺八九若离合，中有仙人何处寻。
洞庭杂咏·其六
作者：钱大昕
朝代：清
体裁：七言绝句

道隐园中竹树疏，石湖伯仲雁行如。拟钞旸谷题名字，补入东王西蔡书。
洞庭杂咏·其十
作者：钱大昕
朝代：清
体裁：七言绝句

思黯园中甲乙陈，仇池孤绝自言珍。云根凿断天机损，此是长生不坏身。
洞庭杂咏·其十一
作者：钱大昕
朝代：清
体裁：七言绝句

山青月白水冥冥，大士潮音俨见形。却笑中吴小儿女，三春只解礼支硎。
洞庭杂咏·其十七
作者：钱大昕
朝代：清
体裁：七言绝句

玉树词人此地埋，南杨铭志刻山厓。须城学士登科蚤，世上人偏信遁斋。
洞庭杂咏·其十三
作者：钱大昕
朝代：清
体裁：七言绝句

蔡仙乡下小徘徊，曾记方平绛节催。未得麻姑一搔背，可怜鞭巳着身来。
洞庭杂咏·其十九
作者：钱大昕
朝代：清
体裁：七言绝句

桑畦橘市水周环，人在山中不见山。婚嫁自来多近局，朱陈风俗在人閒。
洞庭杂咏·其十二
作者：钱大昕
朝代：清
体裁：七言绝句

身如猿狖绿毛攒，三百行年一指弹。冷笑门人七十二，石坛欲当杏坛看。
洞庭杂咏·其十五
作者：钱大昕
朝代：清
体裁：七言绝句

雾鬓风鬟别样姿，十年重见涕涟洏。秀才纵使心如铁，肯伴寻常濯锦儿。
洞庭杂咏·其十八
作者：钱大昕
朝代：清
体裁：七言绝句

纶阁归来笔未枯，搜罗长语志姑苏。十年宰相山中住，嗜学依然是老儒。
洞庭杂咏·其十六
作者：钱大昕
朝代：清
体裁：七言绝句

绿蓑青箬乐如何，一叶中流快似梭。欲乞兰香三薯蓣，此生全不怕风波。
洞庭杂咏·其十四
作者：钱大昕
朝代：清
体裁：七言绝句

肌骨都消五藏存，六年重换玉颜温。神仙似此诚堪乐，角里先生几叶孙。
洞庭杂咏·其四
作者：钱大昕
朝代：清
体裁：七言绝句

皓月当头洞不缄，曲肩曳足入空嵌。少年济胜真堪羡，秉烛公然到隔凡。
浈阳峡
作者：钱大昕
朝代：清
体裁：古风

韶山皆骨立，可望不可攀。尤奇在临水，清镜洗髻鬟。朅来浈阳峡，澄泓一水弯。轻帆捷于鸟，飞入皱瘦閒。石丈各磊落，对立坚不顽。云中老浮屠，揖我傲我闲。前望路巳断，呀然闯元关。讵敢高声啸，恐惊长蛟跧。舟师但袖手，目送青孱颜。贪天汝为功，不见来者艰。
济宁
作者：钱大昕
朝代：清
体裁：七言律诗

鸿爪重来此地留，清波依旧绕城流。天边又见初弦月，泲上终誇第一州。水引鲁桥回玉带，碑传汉隶拓银钩。寻常那敢轻题句，子美南池太白楼。
浙闱蒇事蒙恩给假省亲恭纪·其一
作者：钱大昕
朝代：清
体裁：七言律诗

久列兰台校秘文，每依北斗望南云。叨承凤诏衡多士，曲体乌私荷大君。十日循陔申眷恋，一庭舞采试缤纷。老人倍觉精神爽，听话天恩到夜分。
浙闱蒇事蒙恩给假省亲恭纪·其三
作者：钱大昕
朝代：清
体裁：七言律诗

故乡风景尚依稀，暂䣃征衣著锦衣。门外喜无热客闹，案头犹是旧书围。家传寿骨古应验，世戢良箴诫勿违。赢得亲朋相叹羡，籯金终让一经韦。
浙闱蒇事蒙恩给假省亲恭纪·其二
作者：钱大昕
朝代：清
体裁：七言律诗

程才济北又湘南，玉尺叨持已度三。敢恋湖山寻胜槩，庶凭文字契真参。人誇桃李新阴茂，天与椿萱老境甘。此日登堂拜家庆，添将佳话入丛谭。
浙闱蒇事蒙恩给假省亲恭纪·其四
作者：钱大昕
朝代：清
体裁：七言律诗

经旬子舍重留连，回首睽违十四年。车服敢言稽古力，箕裘恐负义方传。翁誇矍铄休扶杖，母恤单寒为著绵。分付临岐无别语，主恩高厚寸心镌。
海口
作者：钱大昕
朝代：清
体裁：五言律诗

海口三家社，山田再熟良。连枷才打麦，装担又挑秧。横笛僮歌缓，提筐妇馌忙。一年空拮据，不见盎赢粮。
海口南五里地名缸窑当是江瑶之讹也予游明州不及啖江瑶柱今日过此戏留一绝句
作者：钱大昕
朝代：清
体裁：七言绝句

张融食指竟虚摇，未趁春风三月潮。一笑梅林堪解渴，栅墟海口有江瑶。
海宁陈文勤公挽诗
作者：钱大昕
朝代：清
体裁：五言律诗

赤舄三朝望，苍松百鍊姿。独能扶直道，真不愧台司。寂寞还乡梦，凄凉堕泪碑。它时言行录，应与富文垂。
涿州二首·其一
作者：钱大昕
朝代：清
体裁：五言绝句

旧宅楼桑在，祠宫閟古苔。千秋比丰沛，遗恨不重来。
涿州二首·其二
作者：钱大昕
朝代：清
体裁：五言绝句

潞涿君谁是，狂生语太谰。西州求士日，何意忌芳兰。
淮北行帐喜晤王副都兰泉因怀吴舍人竹屿曹中允习庵并追感赵少卿损之张舍人策时用昌黎郾城夜会联句韵
作者：钱大昕
朝代：清
体裁：古风

今日乐草乐，素交聚列幕。结欢连吴语，记里近鲁柝。执宪秩逾高，归田宅久泊。半年别又并，三影坐复作。颜鬓各巳苍，精力讵遽弱。稍留仆屡更，入座客非恶。夙同白雪歌，晚重黄金诺。幸遇大有亨，均受中孚爵。忆子昔从戎，彼丑方螫蠚。庙谟运龙韬，军府开麟阁。溪深见堕鸢，树枯少依鹊。慷慨赞六奇，荏苒经八礿。儒衣抱壮胆，短鞚攀丛薄。草檄笔如飞，驰书墨未涸。平蛮韦碑逊，谕蜀马文怍。温禺血衅鼓，贰负头系钥。露布修期工，凯歌仲宣若。负弩长吏迎，咋舌小夫却。头鹅大宴排，孔雀高冠著。家庆慰北堂，朋樽邀南郭。不图邹枚流，乃具孙吴略。行程志朱波，方语纪邛笮。九迁荣不次，三司望有铄。邺侯标仙骨，房相解禅缚。嗜书还蠹蟫，游山仍健玃。名下信无虚，宠受翻如愕。请急卜青乌，营兆翔白鹤。惠均铃下驺，贺谢门前雀。独于车笠交，不改苔岑托。襟拟汉上题，戏效鄱阳虐。文心共研覃，经义互砻错。清言微乎微，粗饭嚼复嚼。肯为翕翕热，宛尔韡韡鄂。名誉重钱刘，先后忘王骆。子仍入台省，我自亲钓缴。离别乍乖张，意味恍痎疟。惟有袖中札，不惮手频削。今春诏时巡，扈跸事有恪。灵囿物禽鱼，帐殿包林壑。省耕课敷菑，望岁占丰穫。举趾勉于耜，薅荼利其镈。解泽何汪洋，巽风被寥廓。堤边柳眼吐，波际燕梢掠。熙台快共登，阳和来有脚。考礼更陈诗，观方为求瘼。从臣尽才俊，之子尤洒落。迎銮欣随班，握手情犹昨。黄色上天庭，清姿照镜箔。遂初忽思颍，抚景溯入洛。同簪曲江花，齐听圜桥铎。师门誇桃李，蓺苑奉丹艧。蓬山余先登，薇垣子继跃。湛露恩浓浓，条冰衔㟧㟧。出处渐殊涂，撰述俱盈橐。追维识面初，坛场几辈拓。流光疾箭激，旧事惊梦噩。吴融剧风流，曹唐方落魄。赵嘏句清新，张祐居索漠。当杯歌必和，拔剑地欲斫。校户中圣贤，及锋试千草。亭爱春风和，池想沧浪凿。赏奇恒亹亹，攻短每谔谔。拍肩谊缠绵，掉臂气挥霍。松陵集成编，月泉社践约。乳虎堪食牛，老罴宁惮貉。妙契入斲轮，精思期敛锷。蓱梗怅分携，鹰隼遂腾搏。给札赋上林，翻阶咏红药。楩楠匠石搜，骐骥孙阳络。次第升云霄，显融谢藜藿。升沈阅河沙，聚散换岁籥。纷纷异轨躅，寂寂鲜谐谑。吴子本豪华，金尽太落寞。远觅束脩羊，恨乏点砂药。中允久声名，雅奏调钟䥬。米罄方朔囊，床空孟光蒻。秦游苦无车，蓟饮腴少臄。清阶漫回翔，远道愁落檴。何由钵再敲，安得枰对著。武邱七尺筇，邓尉一双屩。前尘成泡影，幻化感蛇蠖。春露败芳兰，秋霜失鸷鹗。赵卿赋西征，辞家甚欢噱。一朝马革裹，万里碧血灼。张侯学中隐，依人相劝酢。空伤睎薤露，竟虚忆莼酪。叹逝隔山邱，恨别罢合醵。惟子衢历亨，于今弩满彍。得隽下双雕，成枭雄六博。子来余幸逢，余心子能度。巢林选半枝，饮河餍一勺。草元昼怀铅，述骚时求彟。传注纂纷纶，疏义遍斟酌。辨妄搴童稂，订讹扫秋箨。考史水分犀，程功火改柞。要期大义申，务令稗说格。论心正款洽，弹指怕离索。同门邈良箴，独学类徒咢。谭深巳移晷，坐久重举爝。勖哉千古事，存液庶遗粕。
淮安吊褚不华
作者：钱大昕
朝代：清
体裁：五言排律

我登韩信城，平野莽无际。极目古战场，浩然足长喟。呜呼至正年，剧盗起如猬。卫公来石楼，孤城手捍蔽。指掌悉兵形，分垒扼地势。白简飞风霜，总戎为短气。铁头援巳孤，青军氛更炽。鼓衰落日低，矢尽空弮锐。破贼灭贺兰，嗟哉志不遂。苍茫大将星，中宵竟陨地。长淮怒浪高，丰沛浮云逝。招魂去何之，麦饭无陈祭。不见清水塘，穹碑负屃赑。谁为立专祠，我将告具位。
淮阴钓台
作者：钱大昕
朝代：清
体裁：五言律诗

淮阴未遇日，遗迹此河干。洵有真王相，曾登大将坛。藏弓钟室恨，捲雪钓台寒。输与严陵客，忘机把竹竿。
清口
作者：钱大昕
朝代：清
体裁：古风

黄河如奔雷，惊涛走沆漭。长堤束两崖，郁怒激危响。淮阴地势卑，河身出其上。三秋水稽天，有识心惚恍。清口受全淮，洪源故深广。潴水以刷沙，议自印川昉。筑堰塞尾闾，不惜糜内帑。并力趋一门，惊湍泻万丈。浩浩云梯关，二渎相摩荡。稍纾南顾忧，且以助转饷。迄今读遗书，擘画若指掌。成迹诒后人，喟然起遐仰。
清江城外
作者：钱大昕
朝代：清
体裁：五言律诗

背郭村偏密，穿冈路半斜。殷红残柏叶，小白簇茶花。浴鸭非无沼，归牛各识家。趁虚成聚落，未觉市人哗。
清江浦怀旧
作者：钱大昕
朝代：清
体裁：古风

壬申之夏渡清口，固哉亭前赋折柳。三千里路送轻舠，素心晨夕得二友。周生媕雅才，胸罗四库无不有。庄生倜傥士，痛饮狂歌坎鼓缶。三人齿序我最少，挹袂拍肩相左右。只言草乐新相知，风里浮蓱那长守。我今乘轺重渡河，巳成老翁发未皤。庄生投劾周生死，聚散零落同逝波。草堂突兀犹如许，草堂主人今何处。华屋山丘瞥眼殊，栗主空闻祀袁浦。十四年来如梦中，云泥泡影总成空。惟馀九折黄河水，仍与清淮流向东。
清河道中
作者：钱大昕
朝代：清
体裁：古风

清晨北渡河，破浪长风驶。峭帆若飞鸟，瞥眼无停晷。拨棹指中河，村落正逦迤。依依垂柳䋣，隐隐炊烟起。居人傍遥堤，柴门临水涘。邻近八九家，一闹成小市。趁虚卖鱼虾，沿村散鸡豕。地瘠少桑麻，民贫戒浮侈。濒河彫攰馀，安堵𢀩足喜。来牟方有秋，年丰未可恃。努力护长堤，勿使蚁穴毁。哀哀诸雁户，忍令数转徙。
渡河
作者：钱大昕
朝代：清
体裁：七言律诗

南来清口北荥阳，又自陈桥溯汴梁。终古河流仍浩浩，此生岁月感堂堂。使星天上重辉映，新妇车中自闭藏。敢诩涉川忠信在，国恩思报只文章。
渡河
作者：钱大昕
朝代：清
体裁：五言律诗

古渡寻荥泽，遥山辨太行。落槽中溜缓，解缆一帆张。微绿千畦麦，深黄万树杨。回思前济日，弹指改炎凉。
渡淮
作者：钱大昕
朝代：清
体裁：古风

我昔北游过清口，两渎交汇趋云梯。独清安能救众浊，浪涌半挟沙与泥。今朝乘轺义阳郡，遥望桐柏明秋霓。长台关外寻古渡，轻舠撇波如凫鹥。𥻘𥻘白石照见底，轻风吹皱青玻璃。连峰屈曲自回抱，一条玉带垂腰围。南来计程三千近，经涉滹沱漳洺淇。渡河以后惟汝颍，终类邾莒朝鲁齐。当年神禹奠四渎，各以巨海为会归。河伯虽欲鹊巢占，势不肯下犹相持。壮观先后落吾手，所惜沇泲故道迷。高兴竟驰大别顶，坐看江汉万里朝宗时。
渡漳水
作者：钱大昕
朝代：清
体裁：五言律诗

水道三冬缩，舆梁十月成。荒鸡催梦短，瘦马踏霜行。趁蚤僮偏懒，冲寒酒易倾。几南今日到，遥指滏阳城。
渡黄河四日入邳州境
作者：钱大昕
朝代：清
体裁：七言绝句

水急沙深两岸弯，经旬不见髻螺环。推篷一笑真难得，目送邳州几点山。
渤海相国挽诗二首·其一
作者：钱大昕
朝代：清
体裁：七言律诗

星芒一夕掩中台，望断沙堤竟不回。万众辍春为起社，九重雪涕念调梅。身如砥柱功能立，心是菩提福大来。半壁东南兼保障，忍看处处召棠栽。
渤海相国挽诗二首·其二
作者：钱大昕
朝代：清
体裁：七言律诗

恬侯纯谨秺侯忠，养福多于长厚中。将相时来须重望，功名论定要全终。上池草效灵兰药，远道空回翣柳风。校士钟山碑尚在，诸生堕泪想无穷。
游三茅观同王方川邵二云陆筱饮作
作者：钱大昕
朝代：清
体裁：五言律诗

香火三茅旧，楼台七宝传。牒存丞相押，额赐绍兴年。题字苔全蚀，颓垣鼠欲穿。洪厓相挹袂，真有列仙缘。
游上方山
作者：钱大昕
朝代：清
体裁：七言律诗

果然奇秀占三吴，楼阁空明入画图。半亩疏篁蟠径曲，百寻绀塔倚云孤。山容蕴藉真名士，波影清妍彼美姝。宜雨宜晴宜月夜，石湖元是小西湖。
游吴山紫阳洞
作者：钱大昕
朝代：清
体裁：古风

城隅抱崇峰，楼阁插天半。支从龙山分，秀夺蛾眉粲。晨闻折简招，济胜得良伴。小泊学士港，同访列仙馆。孤亭洵四宜，平台诧大观。紫阳顶最高，丹磴陟匪惮。湖山秀而文，江海浩无岸。分明在目前，一一几上玩。山腰寻古洞，曲径连复断。人险蚁穿珠，得路鸟㩳翰。飞来青芙蓉，搴开紫丝幔。丰下朵颐垂，洼中引手盥。迷踪注眼认，异境咋舌叹。仙翁昔栖真，妙用在懒散。胡然怛化馀，留偈召举案。乃知情难忘，夫岂吾辈但。山中遗蜕在，俯仰人代换。令威倘归来，安识旧里闬。学道煮沙初，驻景熟胛旦。对酒且放歌，低昂任土炭。
游善果寺
作者：钱大昕
朝代：清
体裁：七言律诗

白𥿄坊前青豆房，当年赐额乞貂珰。修廊搏换须眉古，老干支离桧柏凉。丰碣未磨礼部劄，荒原谁认故侯墙。山桃一树开旋落，瞥眼春光有㡳忙。
游天平山历龙门白云泉莲花洞诸胜
作者：钱大昕
朝代：清
体裁：古风

夙昔慕台尚，散发事登陟。名山志远游，携屐探九域。天平况在迩，葱翠望不极。屯云生层冈，蒙泉注岩隙。壁立石骨露，峻绝苔径仄。梯空疑无路，攀萝若可即。行险心惟亨，仰止道自得。理以湛寂超，境与幽邃适。即此澹尘虑，奚自逃薮泽。岁宴期重游，脊兹山中客。
游寄畅园
作者：钱大昕
朝代：清
体裁：七言律诗

名园结构自然佳，真在青山绿水涯。奇石介如廉士操，清泉铿尔古音谐。浓阴半亩松杉在，乐事三春花鸟皆。万岁亭前瞻圣藻，𨊾川别墅讵能侪。
游师子林
作者：钱大昕
朝代：清
体裁：七言律诗

柏池松径未全荒，咫尺居然万仞冈。题咏最多名士句，清幽为近上人房。缭而曲似盘之谷，阻且长非水一方。画手倪徐今不作，天留真本在吴阊。
游慧聚寺用张祜韵
作者：钱大昕
朝代：清
体裁：五言律诗

山势孤偏耸，湖光远可吞。塔颓全秃顶，树伐不留根。谁道千年刹，今如半郭村。西峰仍秀绝，一线启天门。
游横云山
作者：钱大昕
朝代：清
体裁：古风

九峰如髻相连绵，横云秀色何便娟。怪石蹲立虎豹伏，老藤蟠屈虬龙缠。悬崖十仞尤斗绝，穿云欲上脚蹩躠。白浪层层雨后明，翠螺点点烟中列。问谁好事王与张，诛茅小筑添山房。飞泉百道鸣㶁㶁，修竹万个阴苍苍。是时山中秋正暮，落叶荒榛局微步。四山枫林灭没閒，夕阳掩映红无数。回看前峰云往还，依稀蜡屐经过处。咫尺机山相对青，风流当日傲荒伧。早知入洛名为累，何似长听鹤唳声。
游灵谷寺
作者：钱大昕
朝代：清
体裁：五言律诗

五里松阴合，三叉石径微。客情和水澹，诗思趁花飞。是处闻天籁，何心拾地肥。宝公应许我，趺坐暂忘机。
游茅山·其一
作者：钱大昕
朝代：清
体裁：七言律诗

生无仙骨有仙缘，真到华阳古洞天。木落山疑施澹赭，岩深云似擘重绵。道人教煮青精饭，童子同寻丹灶泉。半夜松涛声撼户，三层阁上自安眠。
游茅山·其三
作者：钱大昕
朝代：清
体裁：七言律诗

三峰迤逦翠屏张，福地从来占此乡。俛视蒋山为后辈，远招灊岳作同行。路无毒兽宜营宅，草有灵根可制方。传说元君曾下降，道门洙泗在华阳。
游茅山·其二
作者：钱大昕
朝代：清
体裁：七言律诗

神仙得者自茅君，口诀传留几派分。那有真人须玉印，别无要道在灵文。谁来入室唯明月，聊可怡情只白云。上界何难清净理，三官考事太纷纷。
游莲花池八叠前韵
作者：钱大昕
朝代：清
体裁：七言律诗

澄泓十顷曲尘丝，邂逅清游惬所期。岩壑宛成千里势，烟花况值暮春时。游鱼吹沫涵空乐，浴鸟梳翎点水迟。一事尚留馀憾在，不曾池上举三卮。
湖上寓楼
作者：钱大昕
朝代：清
体裁：七言律诗

钱塘湖口寺门前，黄篾三閒一榻便。排闼山为不速客，傍檐柳亦有情缘。清宜摩诘诗中画，窄比思光岸上船。晴雨春光都领略，楼居真足唤神仙。
湖上对雨
作者：钱大昕
朝代：清
体裁：七言律诗

疾雷殷殷阵云乌，对面山光一霎无。闸口忽疑喷急雪，波心无数撒明珠。快思老杜翻盆句，浓似襄阳泼墨图。独坐小楼叫奇绝，雨湖真个胜晴湖。
湖上杂题·其一
作者：钱大昕
朝代：清
体裁：七言绝句

十里春风碧玉流，四围晓雾翠眉浮。游人第一难忘处，明圣湖中水月楼。
湖上杂题·其二
作者：钱大昕
朝代：清
体裁：七言绝句

一片光明镜里身，四时凉燠总宜人。十分面目才窥半，前度深秋今暮春。
溧阳道中
作者：钱大昕
朝代：清
体裁：七言律诗

漠漠平芜野色宽，林泉幽胜足盘桓。疏堤燕语垂杨路，细雨春扶蓺药栏。地近洮湖沙岸长，烟昏濑水客帆寒。更思入馔莼羹滑，好著红衣下钓竿。
漂母祠
作者：钱大昕
朝代：清
体裁：五言律诗

一饭且知报，宁忘推食恩。少年轻国士，老母识王孙。惠比千金重，名将百代存。娥姁亦巾帼，钟室泪空吞。
漫成
作者：钱大昕
朝代：清
体裁：五言律诗

一水逡巡活，群山峭茜亲。日长桃自衒，春蚤柳横陈。蜂蝶忙何事，丝萝施有因。乔松千百尺，偃蹇不随人。
漫成六首·其一
作者：钱大昕
朝代：清
体裁：六言诗

说诗解颐匡鼎，问事长头贾逵。汗青一时未了，草元后世谁知。
漫成六首·其三
作者：钱大昕
朝代：清
体裁：六言诗

风里登山落帽，雨中出郭垫巾。捋须欲臣老子，伸足不识故人。
漫成六首·其二
作者：钱大昕
朝代：清
体裁：六言诗

坐客青眼白眼，名士大儿小儿。挝鼓三通古调，咏怀百首新诗。
漫成六首·其五
作者：钱大昕
朝代：清
体裁：六言诗

巨口鲈鱼秋美，长腰粳米冬舂。新拓三椽老屋，恰对五粒小松。
漫成六首·其六
作者：钱大昕
朝代：清
体裁：六言诗

宅畔鸡头鸭脚，生涯虫臂鼠肝。寄赀断无录事，送菜可有园官。
漫成六首·其四
作者：钱大昕
朝代：清
体裁：六言诗

乞米平原有帖，移家东野无车。聊复中之美酒，且往观乎异书。
潜山城外
作者：钱大昕
朝代：清
体裁：五言律诗

邑小城初筑，民淳吏得閒。人家篁竹里，客路柳松閒。红入秋深树，青排晓后山。灵仙知不远，怊怅未跻攀。
潭柘寺
作者：钱大昕
朝代：清
体裁：七言律诗

四围山簇青莲花，莲中之的法喜家。箧里龙子自来去，殿头鸱吻犹含呀。泉声无尽波罗密，树影可怖鸠盘茶。卢沟桥只一舍近，行人不记恒河沙。
火判
作者：钱大昕
朝代：清
体裁：七言律诗

谁言官到判司卑，镫市元宵得令时。炙手尽知腾上速，攻心却以架空奇。电光石火争些子，凤髓龙筋炫阿谁。扪腹此中何所有，因人作热亦怜伊。
灵祐观
作者：钱大昕
朝代：清
体裁：五言律诗

神景三唐旧，天禧榜特更。书藏云笈富，境想玉虚清。香火今非昔，湖山澹有情。眼中钉未拔，太息认衔名。
烈女篇美长沙周继圣母马氏也元孙克开官九江知府述其事属纪以诗
作者：钱大昕
朝代：清
体裁：古风

我哀五尺刀，出自梁州铁。不断凶人头，却染烈女血。借间烈女谁，云是长沙周。马氏之淑媛，德行功容修。乱离丁明季，盗起西南陬。郡城夜失守，杀人高于邱。或言周家儿，智勇百夫特。伪檄忽及门，逼迫令就职。母闻呼儿前，亟走勿徘徊。汝身列庠序，大义不可乖。贼怒攻其家，质母以招子。累累系长绳，子来则免尔。母顾三新妇，耻与贼俱生。同日骂贼死，以全令子名。当时衣冠流，俛首求苟活。苟活亦何为，遗臭及朽骨。堂堂周家母，独抱松柏心。千秋血痕在，入地为球琳。刘项共逐鹿，匪有逆顺别。陵母能知兴，史家赞明决。何如周母贤，舍生得所安。我亦旧史氏，请补彤管编。
牌湾记所见
作者：钱大昕
朝代：清
体裁：七言绝句

春风火迫到山家，麦穗离离竹迸芽。樵子斫薪挑入市，担头各插碧桃花。
献之以霸陵图求诗得二绝句·其一
作者：钱大昕
朝代：清
体裁：七言绝句

黄屋当年窃自娱，十行手札出西都。汉皇别有攻心策，细柳何曾遣亚夫。
献之以霸陵图求诗得二绝句·其二
作者：钱大昕
朝代：清
体裁：七言绝句

百金未肯露台捐，三尺能伸廷尉权。容得贾生长太息，不妨厝火自安眠。
獞酒诗为查恂叔太守赋
作者：钱大昕
朝代：清
体裁：古风

三年粤西贤太守，薏苡明珠百无有。獞人遮道送公归，各各献以一盛酒。金台召客劝客尝，色黝而黑甘且香。好添南徼虞衡志，满酌青州从事觞。
王右军墨池
作者：钱大昕
朝代：清
体裁：五言绝句

此水何年黑，传闻笔阵挥。至今池畔石，犹是墨猪肥。
王拙庵太守大字千字文真迹其家人珍秘之后忽失去元孙柏厓县尉百方购得之属赋诗纪其事
作者：钱大昕
朝代：清
体裁：七言律诗

前贤手泽擘窠书，过眼云烟百载馀。偶借呼卢袁彦道，居然完璧蔺相如。宝章想有六丁护，翠墨仍为什袭储。更羡文孙守家法，笔踪仿佛拨镫初。
王梦楼赠东塾诗兼及京华旧事不胜今昔之感依韵荅之
作者：钱大昕
朝代：清
体裁：七言律诗

城南听雨共春醅，红烛当筵唤夜来。回首巳成分鹿梦，论心终让掞天才。青山供养芒鞋稳，白业精修忍草栽。十日胥江留小住，优昙花忽眼前开。
王楼村先生十三本梅花书屋图其曾孙少林进士属题
作者：钱大昕
朝代：清
体裁：古风

南人多种梅，公乃得梅味。天然清瘦格，独往傲凡卉。心定梦亦真，老屋见髣髴。东西列十三，知足不外乞。嚼之以疗饥，香冷入肠胃。可代索米劳，兼省买山费。醒来竟何有，冂归讵无谓。风流六十年，怀想但增忾。文孙宝手泽，纸墨馀芳气。乡园宛在眼，止渴借自慰。
王次山先生挽诗·其一
作者：钱大昕
朝代：清
体裁：五言律诗

西台真御史，东观旧词臣。赋草凌云笔，车埋当道轮。平生尚风义，傲骨独嶙峋。辛苦遗孤在，谁为分宅人。
王次山先生挽诗·其二
作者：钱大昕
朝代：清
体裁：五言律诗

掌梦巫阳杳，催人鬼伯侵。讣来犹恐误，悲极不成吟。寥亮山阳笛，摧残爨下琴。半生知已感，凄断竟难禁。
王汇英家藏古钱歌
作者：钱大昕
朝代：清
体裁：古风

钱府上士受姓始，我今逃债无从逃。九章缀术亦曾学，不解子母营羊羔。平生最嗜金石刻，钟鼎款识穷爬搔。货布杂品储一二，如捉蠃蛤遗鲲鳌。王生好古今都穆，卜居恰近吴南濠。十年藏弆肯出示，古色斑駮烂锦绦。溯初尊卢首作币，三品后出泉布刀。外圜函方法九府，扣囊底智自六韬。金刀契错布么幼，黄新代汉先涂高。真人白水谶巳验，造物终厌蛙声嚣。五铢之废开通铸，椒房指爪痕深牢。纪元各各吉金勒，三司呈样颁神皋。所嗤僭伪盗正朔，寸涔妄欲骄海涛。世閒儿女尚厌胜，吉语宛转铭周遭。幕文奇诡难殚述，星官北斗下采旄。双鱼三雀隐龟背，苍龙纠屈鸾翔翱。或言撒帐取善颂，贵主釐降夸富豪。或云佩之辟五兵，却鬼可当度索桃。顾谱洪志人所读，爱而不见空郁陶。多君聚之在掌握，区别年代分牛毛。临川之愚和峤癖，同床异梦嗤若曹。阿堵中物如此良不恶，倾身障簏谁訾謷。孔方绝交吾巳久，画饼𢀩胜啖白䓘。乞君拓文远相赠，琼瑶欲报心忉忉。
王石谷仿惠崇江南春色卷
作者：钱大昕
朝代：清
体裁：古风

平生未见惠崇迹，耕烟临本巳难得。吴装渲染剧清佳，貌出江南好春色。东风催人蚤出耕，水田几棱棋分枰。栗留布谷鳻鶞鸣，或飞或集各有情。绿杨毵毵千万缕，小桥曲折通蔬圃。烟江不数王晋卿，水村绝似赵孟頫。山人本家尚湖湄，湖山深处容茅茨。眼前好景写不尽，直以造物为吾师。斯图著色澹更老，名仿惠崇实过之。画舫斋中好风日，神品铭心此第一。从公乞借十日看，卧游宛在烟波閒。
王西林秀才丁堰覆舟戏为绝句·其一
作者：钱大昕
朝代：清
体裁：七言绝句

波澜翻覆讶匆匆，吸尽西江一口中。寄语王郎休斫地，从来落水有三公。
王西林秀才丁堰覆舟戏为绝句·其三
作者：钱大昕
朝代：清
体裁：七言绝句

茅檐暂换野人装，豆粥居然续命汤。百瓮黄齑消未了，寒泉肯伴水仙王。
王西林秀才丁堰覆舟戏为绝句·其二
作者：钱大昕
朝代：清
体裁：七言绝句

始信阳侯亦爱才，得君诗稿放君回。当年真悔王文考，不把灵光掷水来。
王阳明祠
作者：钱大昕
朝代：清
体裁：七言律诗

半壁南天一战收，蛮中更借伏波筹。功名巳上麒麟阁，德望真悬泰华旒。信有文章兼道学，漫因门户快恩雠。蚍蜉撼树嗟何益，试看姚江万古流。
珠帘泉
作者：钱大昕
朝代：清
体裁：五言律诗

终古铜壶漏，源头日夜添。削平青玉案，倒挂水精帘。藤杖探溪曲，芒鞋斗石尖。此閒人迹少，或许老夫潜。
琉璃厂窑户掘土得古墓棺椁朽尽而骨法殊异视其志石题云大辽故银青崇禄大夫检校司空行太子左卫率府率兼御史大夫上柱国陇西李公墓志铭撰书人则不可考矣督厂工部郎中孟君浩令改埋于故兆东二十步并其志瘗之世遂无拓本李公之名不见于辽史因摭志文大略作诗以遗考古者
作者：钱大昕
朝代：清
体裁：古风

琉璃厂前工搏埴，十夫畚土土委地。舍畚涟洏见枯胔，棺槥不具骨法异。其旁片石谁所志，大辽李公官阀备。厥讳内贞吉美字，汉前将军出所自。家于妫汭世有位，举唐秀才秘书试。试主簿丞清净治，大圣南牧六师肄。向化请命隶下吏，属珊帐下蕃汉骑。廿万精兵可敦置，中丞提举金鱼赐。左右仆射新宠被，述兰王燕南面寄。授以押衙心膂倚，戒得抱公输忠义。专城蓟州宽惠莅，都监银冶廉直遂。检校司空三台致，终于太子左卫率。先□殷氏三子嗣，继室以何有男二。各各通显周行置，保宁十年月夏季。行年八十恒干弃，葬之京东石室閟。黄肠便房久摧毁，白日忽照长夜寐。岁阅八百隙过驷，富贵声名竟何事。改埋且免乌鸢饲，犹胜溟漠堙名字。吾生金石有奇嗜，恨未毡椎入箧笥。遗闻可补隆礼志，传与好事纪原委。
琉璃河
作者：钱大昕
朝代：清
体裁：七言绝句

到处飞鸿指爪移，往还几度又今兹。琉璃河水仍如镜，十六年前鬓未丝。
琉璃河
作者：钱大昕
朝代：清
体裁：七言绝句

征车轣辘愧尘颜，咫尺西峰未易攀。一片玉装成世界，琉璃河上望房山。
琼台
作者：钱大昕
朝代：清
体裁：七言律诗

中天积翠自亭苕，壁立云端若可招。鹫岭移来藏地肺，羊肠穿入达山腰。谁能绝粒栖灵府，或许吹笙度子乔。未到上头吾巳足，似曾摩顶向层霄。
生朝偶作
作者：钱大昕
朝代：清
体裁：古风

六十不借债，七十不过夜。我今七十三，风烛须臾化。有眼视不审，黑白昧真假。有耳听不聪，钟磬皆喑哑。唯馀一寸心，了然完无罅。此心岂可恃，形灭神亦谢。譬之巳死蚕，安有遗丝藉。圣贤同一身，梦奠本无怕。云何近世英，误听异端诈。不死乞仙方，有罪望佛赦。往生极乐乡，依托弥陀舍。是真贪痴想，颠倒堪叹吒。昔贤重令终，易箦意閒暇。冷笑读书人，乃为三涂吓。
用东坡涵星砚诗韵题潘榕皋易砚图
作者：钱大昕
朝代：清
体裁：古风

我昔游端溪，古洞扪七星。又尝饮邺下，太行削翠屏。宝山来往但空手，不见鸲鹆活眼晴。老来蛇蚓任涂抹，师旷强学离娄明。安仁好砚有砚癖，石交能作月旦评。以砚易砚出新例，睨柱向璧毋交争。一方蕉叶忽入手，亟拓四面红窗棂。拨镫大字腕力劲，解衣盘礴人皆惊。东畬今僧繇，廿年以画鸣。泼墨写其事，林壑纷纵横。寓意不留意，岂独双陶泓。花桥水阁且痛饮，销寒一斗何辞倾。
用昌黎会合联句韵送王艮斋先生归海虞
作者：钱大昕
朝代：清
体裁：古风

朔雪冻𢀩𢀩，憯懔寒气重。先生怀故园，浩然归计勇。冷雪武邱凝，秀嶂虞山耸。装轻仆无痡，帆举浪犹涌。养疴公志便，问字我忱壅。结添卜商衣，履曳原宪踵。叩钟聆噌吰，带经锄亩垄。游尝舁舆从，学叹望洋恐。呜呼文教衰，流传多缪种。七略谁囊该，九师空杂冗。吊诡卜火珠，荒诞搜汲冢。衮衮逐颓澜，纷纷博世宠。先生筦道枢，词林作梁栱。砭俗论必严，匹古意未恟。覃思斡元造，□籍损官奉。幽键启突奥，铦斤斲拳肿。十道九域探，三箧百城拥。当其乌台迁，屹然白简捧。默默嗤寒蝉，啾啾嘲群蛬。正色排媕娿，直笔刺微尰。然犀烛罔象，伏弩射阙巩。独立仰丰规，先鸣振傝䢇。乃知一士愕，足合千夫悚。旋解紫绶还，閒薙碧草茸。酒兵整韅靷，骚坛集球珙。遂初欣归吴，耽荣耻得陇。吾谷峰嶙嶙，尚湖波溶溶。閒身侣鸥鹭，尘鞅脱桎拲。五年主讲席，诗礼诫发冢。教比时术蛾，文喻吐丝蛹。执经纡矩步，解惑快曲踊。情怆骊驹歌，令纪鸟兽氄。往矣冰蹙纹，来思花坼甬。伫立望河干，霜风浩呼汹。
田家
作者：钱大昕
朝代：清
体裁：五言律诗

岐路忽三叉，居民四五家。人行茅屋罅，犬吠枳篱斜。拗项壶卢架，长身巨胜花。故园宛在眼，南望白云遐。
田家
作者：钱大昕
朝代：清
体裁：七言律诗

霜落秋原万木衰，萧萧乱叶逐轻飔。渔舟小泊丹枫里，村酒初篘黄菊时。老屋旋蜗催墐户，新畬驱犊蚤翻犁。官租足了身无事，镫火团圞妇孺嬉。
田家杂诗·其一
作者：钱大昕
朝代：清
体裁：古风

生世寡所谐，驾言返我庐。我庐亦何有，桃李三两株。春过结实好，童稚来徐徐。攀条摘其实，果腹巳有馀。食竟无一事，嬉戏聊相于。时复成讴吟，似言太古初。感此三叹喟，真意我不如。
田家杂诗·其三
作者：钱大昕
朝代：清
体裁：古风

小屋才三椽，编茅以盖之。老农八九家，卜邻亦于兹。门户同所向，酒食常分贻。鸡犬各相识，栖宿无疑猜。禾黍既登场，相见多好怀。既念手足勤，还感雨露滋。有年君草恃，当思无年时。
田家杂诗·其二
作者：钱大昕
朝代：清
体裁：古风

朝驱黄犊出，暮驱黄犊还。岂不惮溽暑，力作忘其艰。昨宵甘雨至，沟水流潺潺。新苗出始齐，微绿生中田。且复牵黄犊，驱之浴前川。水浅不没背，双角隐见閒。桔槔亦不用，机心渐以闲。
田家杂诗·其五
作者：钱大昕
朝代：清
体裁：古风

鸣蝉识蚤晚，落木知炎凉。秋风歘以来，庭际生䋣霜。刈稻既以了，官租早输将。皤皤沮溺子，相逢阡陌旁。倾盖无别语，但言耕与桑。不知谁宾主，揖让久巳忘。